text:
Anade ( XIX ) n.10 Otubar 2016
Puestis Italianis S.p.A. - Spedizion in a.p. - D.L. 353/2003 (conv. in L. 27/02/2004 n°46) art.1, comma 2, NE/UD
Periodic-mensîl di informazion e culture sul cont de minorance celtiche
dai Ladins de Furlanie. Edizion par cure de associazion “Union Scritôrs Furlans”
Referendum Costituzionâl
“bisugne dî di NO!”
Cun cheste riforme il nestri Statût di autonomie speciâl al è in grivi pericul
Se tu tu disis che al è miôr di dî “No” tal prossim Referendum Costituzionâl, tu riscjis di vignî definît un nimì de Patrie (taliane). E se il “No” al ves in fin di vinci, al sucedarà il cjadaldiaul, il montafin, un ribalton come chel dal 1511 in Friûl, la disgracie e la miserie. Peraule dal premier Matteo Renzi, de ministre pas riformis Boschi, de nestre benvolude president Serracchiani, spuinde ideologjiche fondamentâl pal Matteo nazionâl. Pecjât che al lôr imbroi, aes lôr mâl contadis bausiis, aes lôr trabossignis nissun plui nol crodi. Al vendi ridi, se no vaî, aes resintis cjapadis di posizion sun chest cont dal sindic di Udin, Furio Honsell, convertît ae partesanarie dal “Si”. Ce che no si fâs par rivâ a cuistâsi une poltrone di sest pal a vignî.
Sintît cheste sul cont dal Referendum Costituzionâl. Se tu fevelis mâl de riforme Renzi-Boschi, se tu invidis i citadins a votâ “No” tal prossim referendum e tu lu fasis a traviers facebook, al po capitâti di jessi fermât. Al è sucedût a un dai juriscj plui cognossûts, Paolo Maddalena. Judiç costituzionâl dal 2002 al 2011.
Maddalena (80 agns) al è stât ancje vice president de Cort Costituzionâl. Cumò al è impegnât sul front dal “NO” al referendum, cussì come tancj altris costituzionaliscj. Al à firmât plui di un apel cuintri la riforme Renzi-Boschi, in particolâr chel promovût di Onida, firmât ancje da 11 ex presidents de Consulte in chescj dîs di campagne eletorâl e dispès invidâts intai dibatiments.
Di pôc, de mitât di Lui, Maddalena al à vierte une pagjine facebook dedicade a chescj argoments e le à clamade “Meti in vore la Costituzion”, che e à cognossût un vêr e propri boom di visitis, soredut cun doi post. Il prin dai 10 di Avost, a coment de “innomenade” teorie de ministre Boschi. Teorie che e proviôt che cui che al invide a votâ “No” tal Referendum Costituzionâl “nol rispiete il lavôr dal parlament”. A dî la veretât “Il Parlament al varès di sei al servizi dal popul e so rapresentant. Al è evident, partant, che il rapresentât al à il dirit-dovê di controlâ la ativitât dal prin. Di simpri il referendum al è ritignût un at sovran dal popul, une ativitât dal dut libare di cualsisei condizionament”, al à juste apont rimarcât Maddalena.
Pôcs dîs daspò, ai 13 di Avost, Maddalena al à decidût di rispuindi a une rieste di articui publicâts de stampe de Ingletiere, ducj une vore preocupâts di une eventuâl vitorie dal “No”. Il so post al merte di jessi ripuartât: “Secont l’autorevul “Financial Times” la vitorie dal “No” al referendum costituzionâl al podarès produsi efiets disastrôs su la nestre economie. Al sta di fat, invezit, che il nestri referendum nol è la Brixit e nol po produsi nissun efiet economic. Duncje si trate di une grande buzare. Se po si volès cjapâ sul seri cheste afermazion no si podarès dineâ che al rapresente une menace pe libertât di vôt dai talians garantide dal articul 48 de Costituzion, dulà che si proviôt che “il vôt al è personâl e avuâl, libar e segret”. Al sarès inalore confermât, e evident, che la riforme e zove dome ae finance come al è stât domandât da une letare de agjenzie finanziarie J.P. Morgan, e no ai interès dal popul talian. Une altre valide reson partant par votâ di “No” cun assolude convinzion, nonostant il cidinôr sul argoment de bande dai nestris orghins istituzionâi”.
Chest ultin post al è stât viodût di passe 20 mil personis. La pagjine di Maddalena e à scomençât a jessi cognossude. Probabilmentri ancje masse, pes regulis di facebook, pai siei algoritmis o par cui sa cualis altris resons. No si sa parcè che al gjestôr de pagjine (Maddalena) e sedi rivade une curte retifiche che e pandeve: “Ti è stât slaifât, in maniere temporanie, di publicâ intai grups”. In sumis un bloc dal sigûr divignût de grande popolaritât de pagjine. Popolaritât che e stave dant un grant fastidi ai menadôrs dai palaçs di Rome.
Cundut achel la pagjine “Meti in vore la Costituzion” si po continuâ al visitâle e si puedin ancje lei i gnûfs post di Maddalena. Che cussì al à comentât cheste “curiose” situazion: “O soi sorprendût, facebook no mi à displeât lis resons di cheste sospension e o speri che la cuestion e vegni risolvude in maniere definitive”. “Sul reâl contignût de riforme, al zonte in fin, nus vegnin contadis une vore di bausiis. Secont la ministre Boschi, fintremai, la vitorie dal “Sì” al judarès il nestri paîs a scombati il terorisim. A ’nd è di ce impegnâsi in maniere ferbint par displeâ ben lis resons dal “No” parcè che la riforme costituzionâl no zove, gran, al interès dai citadins talians”. Soredut a chei dal Friûl-V.J. che a viodin sot atac e in grivi pericul il lôr statût di autonomie speciâl. Renzi sun chest cont al à lis ideis une vore claris, cun buine pâs dai nestris soçans dem di chenti.
Renzi-Boschi-Serrachiani, cheste e sarès la vuestre democrazie... e par fortune che o sês di çampe. Naturalmentri si fâs par mût di dî, usance Riedo Pup! (tarvos)
Ladins dal Friûl pag.2 – Otubar 2016
DAL TIMÂF A LA LIVENCE
Martin Luther par un cristianisim crei in Europe
Ai 31 di Otubar il pape al sarà a Lund, in Svezie, par celebrâ lis 95 tesis dal teolic todesc
Pe tradizion luterane ai 31 di Otubar dal 1517, juste za fa cinccent agns, Martin Luther (Martin Lutero) al picjave su la puarte de catedrâl di Wittemburg lis famosis 95 tesis. Altris fonts a sostegnin che a fâ chest at di sfide viers il pape di Rome, cence che l’autôr indi savès nuie, a sedin invezit stâs impen i students dal teolic todesc: i zovins confradis dal Ordin Agostianian dai convents di Dresde, Naustadt, Orla, Erfurt e Gotha. Doprâ lis puartis des glesiis, e des universitâts, par slargjâ la cognossince di dutrinis e leçs al jere a chei timps dal dut normâl. Cundut achel, di cualsisei che al sedi stât fat chel at, al ven dut câs considerât il moment dulà che si invià la riforme protestant.
Par celebrâle, ai 31 di Otubar cu ven il pape (di Rome) al cjaparà part a une cerimonie parie fra la Glesie Catoliche e la Federazion luterane mondiâl lant a Lund, in Svezie. Ma parcè cheste sielte ise colade su Lund, une tra lis plui antighis ma no tra lis plui impuartantis des 13 diocesis luteranis dal Paîs? E parcè in Svezie dulà che i catolics a son circje 137 mil di lôr? Chê svedese e je stade la prime Glesie Luterane che, tal 2000, e à rinunziât al status juridic di “Glesie di Stât”. Secont lis statistichis uficiâls tal 201 4, ancje se il 64,6 par cent dai citadins svedês si declare “luteran”, dome il 2 par cent al frecuente cuntune cierte regolaritât lis celebrazions in glesie la domenie. Tant par parafrasâ Roberto Rossellini, se pape Francesc al cirive une “Europe cristiane dal an zero” a Lund in Svezie, dal sigûr la cjatarà. Cheste volte nol varà di lâ a lei sfueis picjâts su lis puartis des glesiis, ma al cjaparà par man il libri preparât de Federazion luterane mondiâl e des Conferencis episcopâls catolichis dai Paîs interessâts titulât “Preiere comun”.
Un libri liturgjic darest une vore doprât intes rispetivis comunitâts par preâ pal “rindiment di graziis, il pintiment e l’impegn ae testemoneance comun, al fin di esprimi i dons de Riforme e domandâ perdon pes division che indi son divignudis par vie des disputis teologjichis”.
Catolics e Luterans si son bielzà scambiâts impuartant documents di dutrine, come la “Declarazion parie su la Dutrine de Justificazion” dal 1999 e “Dal conflit ae comunion” dal 2013. Inmò, ai 19 di Zenâr stât in Vatican il pape al à ricevude une delegazion de Glesie Luterane de Finlandie, vuidade di une femine, Jirja Askola, vescul di Helsinki. Daspò la udience i partecipants a son lâts jù inte Basiliche par assisti ae messe e par cjapâ part ae comunion. In sumis un acjadiment di grande impuartance su la strade no facil de riconciliazion des Glesie cristianis de Europe, vuê plui che mai in dificoltât di front ae presince simpri maiôr di comunitâts leadis ae de pratiche de religjon musulmane, dispès secont interpretazions estremistis. Cussì Martin Luther, e lis sôs tesis, a son tornâts plui che mai di atualitât.
Fi di contadins Martin Luther al nassè a Eisleben, tal Land de Sassonie-Anhalt dal dì vuê ai 10 di Novembar dal 1483. L’ambient dulà che al cressè al jere catolic e sevêr, al pont che inte fede dai gjenitôrs e jentrave une component di superstizion popolâr auride soredut dal paganisim gjermanic.
Tal 1497 Luther al frecuentà la scuele di latin a Magdenburg, alì dai Fradis de vite comun, une associazion religjose di origjine medievâl. Pe volontât dal pari si iscrivè po ae universitât di Erfurt (1501), dulà che al cuistà il titul di “Baccalaureus artium”. Al fo inte biblioteche di chest istitût che al podè lei pe prime volte la Bibie. Un acjadiment straordenari dal mês di Lui dal 1505 al segnà il so a vignî: aes puartis di Stotterheim, une vile de Sassonie, si cjatà butât par tiere par colpe di une saete intant di un temporâl. Inalore al imprometè a Sante Ane che se si fos salvât al sarès lât frari. Ai 17 di Lui dal 1505, a vincjedoi agns, al jentrà tal convent agostinian di Erfurt, dulà che al aprofondì i scrits di San Pauli e Sant Agostin. Achì, tal 1507, al vignì ordenât ancje predi.
Il studi de Bibie, la preiere e la meditazion lu judarin a pervignî a un intindiment diviers di cemût che Diu al considere i pecjadôrs. Di achì, e divignì la idee che il fervôr di Diu e sedi une cjosse che si puedi vuadagnâ, cundut achel e ven concedude par clemence a chei che a manifestin fede. Inte teologjie di S. Pauli in fats l’apuestul al sosten che se no o varìn fede o sarìn justificâts di Diu pai merits di nestri signôr Jesus Crist. Diu, e dome lui, nus darà la gracie e la salvece.
I ponts di fonde de dutrine luterane a son: a) la salvece no si oten fasint buinis azions; si oten dome vint fede in Diu; b) l’om al fâs azions buinis par vie che al è justificât de gracie di Diu: nol è justificât par colpe des buinis azions; c) cualsisedi al pues, iluminât di Diu, svilupâ la cognossince des “Sacris Scrituris”; d) par comprendi lis “Sacris Scrituri” no covente la mediazion di papis e conceis: e baste la gracie divine e une cognossince complete des stessis; e) negazion de infalibilitât dal pape; f) i sacraments a son ridots al batisim e ae eucarestie, i unics, secont Luther, che si à iniment inte Sacre Scriture; g) par ricevi la gracie divine no covente la mediazion dal clericam istituzionalizât (predis, vescui e ce): tra l’om e Diu a ’nd è un contat diret. Al è evident che posizions come chestis a vevin metût in grande dificoltât la “barache papaline di Rome”, dulà che tra ecès, scandui e incoerencis dotrinâls si stave ridusin il cristianisim a une sorte supermarcjât “dal sacri” une vore indecent.
Un altri aspiet une vore impuartant de azion di Martin Luther al rivuarde il fat che al va considerât il pari de lenghe todescje moderne, par vie che al sielzè di tradusi la Bibie inte lenghe de sô int. Par podêlu fâ intune Gjermanie sminuçade in cetancj stâts e dialets al creà un gnûf lengaç, fasint riferiment al dialet de Gjermanie centrâl inricjît dal lengaç popolâr. In chest “gnûf todesc” e vignì stampade la Bibie che e ve cussì une simpri plui slargjade difusion. La sô traduzion de Bibie, fate intant che al jere logât in segret intune fuartece par scuindisi dai sicaris dal pape che lu stavin cirint in dute la Gjermanie, e ve un sucès cetant grant, indi forin stampadis miârs di copiis, cifaris grandonis considerât il fat che il 90 par cent de popolazion no saveve inmò lei. La Bibie e deventà cussì un libri popolâr e ancje la leterature indi aprofità.
Martin Luhter al è muart tal 1546 a Eisleben, il paîs de sô nassince. Inmò vuê centenârs di milions di personis, in dut il mont, si professin aderents ai siei insegnaments. Il contribût che al de tal creâ un mût gnûf di vivi il cristianisim, che al consist inte indipendence de Glesie istituzionâl al è stât dabon grant. L’Europe di vuê, cetant disorientade e ae ricercje de proprie identitât, e à dabon bisugne di chest spirt libar e crei. (renzo balzan)
Ladins dal Friûl pag.3 - Otubar 2016
CRONICHIS DI CHENTI
Cjargne in zenoglon... ma i siei predis a tasin
Intant a Tumieç a podaressin riva 300 “richiedenti asilo”, ma nissun proteste
Tumieç - Vicende faliment CoopCa. Paiaments inviâts pai ex dipendents dai vê di vê in retrat di 8,9 milions. Lis disposizions dal Tribunâl di Udin a va indenant secont i timps concuardâts. Paiâts i creditôrs privilegjâts, - o sei spargnadôrs e i furnidôrs - nol restarà nuie. Ma almancul al è stât predisponûts il paiament des retribuzions e dal Tfr (tratament di fin rapuart). Se lis cjossis a saran fatis in maniere corete, si presum di podê concludi il paimint di ducj i privilegjâts. I dipendents, dut câs, a saran ducj paiâts. Tal complès i creditôrs privilegjâts a incassaran ae fin dal concuardât 30,7 milions di euros, pôc mancul di 9 a coventaran par saldâ i conts cui lavoradôrs.
Tal plan di concuardât presentât ai 17 di Març stât, CoopCa e sotliniave di vê in caric 637 dipendents a timp determinât, plui doi cun rapuart interinâl. A dut Mai, dai 639 dipendents, 86 lavoradôrs a vevin cjatât un gnûf puest di vore. Cussì la Regjon, intune cul Comun di Tumieç, e à inviât un protocol di colaborazion cu la societât Umana par cirî di cjatâ-creâ des pussibilitât di lavôr sul teritori pai dipendents restâts disocupâts. I socis a restaran invezit a sut. Par cumò no’nd è, gran, licuiditât. Naturalmentri lis operazions che e je daûr a davuelzi Alleanza 3.0 no centrin a fat cul concuardât. Il riferiment al è ae donazion che la grande cooperative nazionâl e à decidût di fâ viers i socis spargnadôrs, tornantjur indaûr la mitât dai credits in vê di vê (circje 29,6 milions di euros) viers la cooperative cjargnele falide. Cheste operazion, cemût che al jere stât imprometût, e je stade inviade ae fin dal mês di Avost stât. I bêçs a vignaran dât in trê ratis e dentri doi agns.
Si à dite dal disastri economic creât in Cjargne dal faliment de storiche CoopCa, sedi sul plan ocupazionâl che dal volan economic. A chest bisugne zontâ in chest 2016 i faliments di impuartantis realtâts come la imprese Tomat di Tumieç e la aziende pe produzion di prefabricâts lamelârs par grandis infrastruturis, la Stratex di Sudri. In dificoltât grande al è naturalmentri ancje il cumierç, massime tal cjâf lûc Tumieç, dulà che une buteghe sì e chê altre no e risulte sierade. E nancje il turisim nol va cui sa ce ben, cun dut che lis velinis di palaç a voressin dânus di intindi che no je vere. Darest il spielis di cheste degradade situazion la cjatìn a Darte e inte gjestion des sôs “storichis” Termis. In sumis no son timps d’aur pe mont furlane, che e va indenant a pierdi simpri plui servizis: Tribunâl, Catastic, Agjenzie-Agemont, casarmis (dentri chest mês di Otubar de casarme Cantore di Tumieç a saran lâts vie i ultins alpins, dai cuatricent che a jerin, viers Vençon e Remanzâs), servizi di puestis, scuelis, gjestion direte des propris aghis, servizi Internent une vore scjadint, Sanitât simpri plui penalizade, tant che a son simpri di plui i malâts cjargnei che a scugnin cori jù a tal ospedâl di Udin par podê fâsi curâ.
A cheste situazion di crisi economiche e sociâl no podeve no corispuindi une crisi demografiche. La Cjargne e la mont furlane a continuin a pierdi cussì abitants in maniere impreteribil. A continuin a pierdi soredut abitants zovins, inscuelâts e laureâts, che a van inalgò a cirî un lavôr e la pussibilitât di realizâsi inte cariere e tal podê meti adun une famee. Intai prins mês di chest 2016 a son restâts intai 28 comuns de Cjargne mancul di 37 mil abitâts: il numar plui bas di simpri. Une situazion che no jere mai sucedude, nancje in timp di vuere. La implosion e je sot i vôi di ducj.
Ma la politiche e va dilunc a dâ rispuestis che no zovin, e va indenant a butâ fum intai vôi, a contâ dome bausiis, a fâ dome impromission cence tignince. Si sperave che, vint la president Serracchiani tignudis lis deleghis pai problemis de mont, la situazion e ves podût puartâ dai vantaçs. Nuie di fâ, la delusion e je stade no grande, ma grandone, come che e je stade grande la delusion viers il sindic di Tumieç, fedêl yes man de president, che fint cumò nol à produsût nuie di concret, se no chel di meti in vore i ordins che i rivin dai palaçs di Triest. Il fat po che al sedi stât nomenât ancje president de gnove UTI (che e à cjapât il puest de viere Comunitât di Mont) nus da inmò in plui di pinsirâ.
O sin aromai intes mans di Sant Ilario, protetôr de Cjargne, ma no dai siei predis che di masse timp in ca a tasin e no si fasin plui sintî. Massime chei de canoniche dal cjâf lûc, ritignûts dai ponts di riferiment. Cualchidun, sun chest cont, al dîs che a tasin parcè che al è convenient tasê par vie che il sindic Brollo al è il nevôt dal arcivescul emerit di Udin, Pieri Brollo, che al loghe juste apont a Tumieç. Altris, plui maliziôs, a pensin invezit che e sedi di mieç la anuâl “Mostre artistiche di Dieç”, che cence il fondamentâl contribût economic de Regjon e varès bielzà sierât, e inalore metisi cuintri la Serracchiani e l’assessôr Torrenti al devente une vore discomut.
Ma lis robis une volte no lavin dabon cussì. Ur ricuardin, a chei de canoniche di Tumieç, che in Cjargne e je nassude “Glesie Furlane” e la Clape Culturâl “Cjargnei Cence Dius”, che a vevin come ponts di riferiment, e animadôrs, predis come pre Checo Placerean, pre Antoni Beline, pre Josef Cjargnel, pre Laurinç Dentesant, pre Pieri Degan. Predis di cûr e di passion che a àn simpri scombatût pe Cjargne, pe mont furlane e pe lôr int. Tornait a scoltâ lis predicjis che a fasevin il dì de Sense, intun Plan de Vincule incolm di int, sot vie la Plêf Mari di San Pieri, al sarès inmò dut ce imparâ.
Inte ultime grande cunvigne sui problemis de mont, organizade a Tumieç (Cine Teatri David) de Arcidiocesi di Udin e dal vescul Battisti (Zenâr 1987), intes conclusions si po lei: 1) “Nol è pussibil assisti di rassegnâts al spopolâmint des Zonis di mont cence fâsi des domandis che a scugnin coinvolzi i podês a ducj i livei: politics sociâi e eclesiâi: ogni dì si siere une cjase, ogni dì un paîs al continue a murî. 2) I abitants des Zonis di mont a àn di vignî fûr de secolâr situazion di fatalisim, che ju puartâts a considerâ come scontade cheste situazion di emargjinazion, cence alternativis la strade de emigrazion: volê vivi in maniere dignitose in chestis Zonis dal Friûl al un dirit sacrisant e no une concession, scuasit sfuarçade, di cualchidun. Al è impuartant che i abitants di chestis Zonis a difindin cun cûr e dignitât i lôr valôrs, la lôr culture, la lôr storie e a savedin parâ cun dute la lôr braure la lôr identitât, lis lôr carateristichis e la lôr origjinalitât a traviers un impegn passionât che al devente determinant: masse dispès a son restâts sotans e cidins di front a dituarts di ogni sorte”. President Serracchiani, sindic Brollo, bonsignôr Agnul Zanello siino tornâts indaûr di 23 agns?
Ultime perle: Radio Rai Triest, intun telegjornâl de fin dal mês di Avost stât, nus à informâts che inte caserme Cantore di Tumieç, a pene disvuedade dai alpins, a podaressin rivâ, e jessi logâts, 300 profugos “richiedenti asilo”. E inmò une volte nissun proteste! La Cjargne Fidelis e sotane e rive a gloti aromai di dut e di plui! (mateu di prun)
Ladins dal Friûl pag.4 – Otubar 2016
D O C U M E N T S
Ricostruzion dal Friûl – Un model restât cence parêi
Une riflession su la ricostruzion di meti in vore daspò il taramot tal Apenin Centrâl
Taramot! Ai 23 di Avost al è tornât il taramot! Cheste volte a sei interessade dal disastri e je stade une aree dal Apenin Centrâl, tra Lazio, Marchis, Abruç e Molise. Paîs di mont, vieris, che no son rivât a resisti aes fuartis scossis. I muarts a son stâts uns 300, plui di tresinte ancje i ferîts. Passât il timp de emergjence za si fevele di ricostruzion, ma i interogatîfs a son cetancj. Il teritori di mont al compliche ogni cjosse. A coventaran sieltis claris e determinazion tal metilis in vore, invezit fint cumò e impere la cjacare. Ducj a san dut, e invezit no san proprite nuie. Mancul bardele e plui concretece. In chestis discussions, aspiet scontât, si à plui voltis vût iniment il “Model Friûl”, o sei l’unic esempli in Italie di ricostruzion puartade insom in maniere positive.
In rivuart us proponin une riflession, cetant interessante, di Paolo Medeossi publicade sul “Messaggero Veneto” dai 26 di Avost. Il test origjinâl al è stât voltât par furlan par cure de redazion.
Come intun vencul mai finît o tornìn a viodi lis imagjinis che o cognossin, o scoltin peraulis za sintudis, e torne la angosse in chest Paîs biel e crevadiç, cun borcs vieris rimpinâts sù pes monts, cressûts su teritoris tra i plui sismics dal mont. O vivin cence acuarzisi in piçui univiers pericolôs, ma la nature e à lis sôs cadencis e i siei rituâi, vierons e impreteribii. Nô furlans o cognossin dut chest, vintlu vivût su la nestre piel. E cumò o cjalìn sconciertâts lis imagjinis di cjasis sdrumadis, dulà che si olme purpûr cualchidune che, no si sa parcè, e à invezit rezût. A semein braçs disperâts che si jevin viers il cîl ae ricercje di jutori.
Nô o savìn cheste storie, chest dolôr che al sgjave inte anime e tal cjâf, cence lassâti mai, nancje cuant che si pense che dut al sedi finît. Invezit nol è cussì. Il Friûl cu lis ongulis, cun dincj, cun capacitât politiche e inteletuâl straordenarie, al è jessût dal sprofont in dîs agns di assolude dedizion, dal 1976 al 1986, dade di timp che e segne il grant romanç coletîf di cheste Regjon dal Nûfcent. I dâts a son cetant clârs: 74.006 cjasis comedadis, 16.276 tornadis a fâ sù gnovis su 18 mil sdrumadis. Tra chestis cifaris dal scomençâ e finî al è pussibil cjapâ dentri une vicende fintremai cumò contade a tocs, a cjapitui, a fragments, secont il pont di viste e la esperience personâl di cui che la conte. Al mancje invezit un afresc complessîf che al tegni cont di dut, al di là de sodisfazion e dal complasiment pal risultât finâl. Cun sintesi, la interie operazion e ven clamade “Model Friûl”.
Il prin a doprâ cheste definizion come titul di un libri al fo l’architet Luciano Di Sopra. A lui il president de Regjon, Toni Comelli, si jere indreçât par vê une stime precise dai dams che e tignìs dut câs cont purpûr dai intervents di riparazion cun sistemis anti-sismics. Di front a une cifare che e jere grandone, il Stât al rispuindè in maniere adeguade rindint disponibil un ordin di 16 miliarts di liris e decentrant i podês ae Regjon stesse dulà che intant si jere rivâts a un pat tra maiorance e oposizion.
Il “Model Friûl” al è restât cualchi cjosse di unic, forsit di utopistic e dificil di rivâ a copiâ, parcè che ogni disastri, purpûr inte someance dai senaris, al rapresente in fonts une storie specifiche. Storie condizionade dal lûc dulà che al è sucedût, des popolazions interessadis, da variabilis leadis a stradis, modalitâts dai socors, ete, sisteme di comunicazions. Par chestis resons la ricostruzion scomençade achì di nô tal 1976 (vuidade di Toni Comelli) e je inmò un fat a se inte tribulade odissee taliane a traviers i diviers flagjei de nature. E fo une rinassite nassude in maniere imediade, fint dal mês di Mai dal 1976, cuant che la int tra lis maseriis e decidè che i paîs a vevin di jessi tornâts a tirâ sù dulà che a jerin e cemût che a jerin. Une frase avuâl e je stade pronunciade îr (25 di Avost 2016 n.d.r.) dal sindic di Arquata, un dai comuns plui tibiâts dal taramot. Il “dulà che al jere e cemût che al jere”, secont une condividude volontât popolâr, al è il pont di fonde de partence, ma al domande sacrificis grandons e un spirt di iniziative plui fuart di dut.
I furlans indi forin bogns, za fa cuarante agns. Il tiessût sociâl al jere dal sigûr salt parcè che il front operatîf principâl al vignì rapresentât dai tecnics, des impresis, dai muradôrs, ma soredut des 90 mil fameis taramotadis, che si tirarin sù daurman lis maniis, inte union e cooperazion. Al fo il lôr spirt a garantî il sucès di leçs purpûr gnovis e validis fatis buinis dai politics. La vere ricostruzion e scomençà a inviâsi un an daspò dal taramot cuant che la int, lade a logâ intes cjasis prefabricadis daspò vê passât l’Unvier a Grau e Lignan, e tornà a vivi intai propris paîs.
Il prin Istât dal 1976, inmò no dal dut contât in ducj i siei aspiets, al fo une vore dûr, dentri vie des tendis. Il scuintri tra cui che al domandave une soluzion concrete, cui che vignint di Rome al imprometeve lis cjasis subite e cui che in maniere concrete al proviodeve timps luncs, al rivà ae massime tension. Cundut achel lis fuartis scossis di Setembar a consearin di cedi e di acetâ che si stralozàs viers la cueste, in cualchi maniere a vê fiducie. Che ai fin no vignì tradide, gran. Chest al sucedè in Friûl. Câs unic, cemût che si à vût iniment denant trat, intune Italie che, a scjadencis periodichis, e sa di scugnî paidî un montafin e di scugnî tornâ a scomençâ dal in prin. Epûr la nature e je simpri la stesse e e à cetante memorie, dal sigûr plui di chê dai oms. (paolo medeossi)
______________________________________________________________________________________
Gragnel di sperance: Agrimes di cûrs a’ lavin / pulvin di maseries / e i “fûcs” sdrumâz, pai Muarz / son vares sigjelades. / E dîs čondars penz di sangloz / a’ solcin prâz di disperazion / ta vite vuarfine e clopadice. / A’ si scolte la tiere / ch’a trime di fiere mortâl; îr, mari fedele e amorôse, / cumò nus fâs poure. / Enfre i grums dai claps al mene / a coves verdes il sarturc: / gragnel di sperance. (Gjeme Nodâl Chiapolino – Da “Âgrimes di cûrs” - Ed. Canova-Trevîs 1982)
_____________________________________________________________________________________
Ladins dal Friûl pag.5 – Otubar 2016
JOSEF MARCHET: I GRANCJ OMS DAL FRIÛL
Jeroni Aleandro: al contrastà lis tesis di Martin Luther
Inteletuâl protagonist de vite tra i secui diesim cuart e diesim cuint
Furlan si cualificave di bessôl Jeroni Aleandro e tâl lu clamarin tancj siei contemporanis, si ben che al fos natîf di Mote, citadele che e sta a cjaval de Livence, o sei sul confin fisic dal Friûl cul Venit. Partant no sarà cjosse fûr di scuare meti dentri la sô figure inte galarie dai Furlans innomenâts.
Par vie che al ve une part di prin plan intes controversiis buridis fûr de riforme di Luther (Martin Lutero), il so non al ven fûr di frecuent inte storie di chel moviment massime tra i scritôrs todescs. Plui di ducj si mostrin acanîts cuintri di lui l’Hutten, il Bartht, il Boxrn, che lu disin fi di un judeu, o di un cjaradôr. Lui invezit, intune difese di se stes cuintri l’Ultrich von Hutten si sarès proclamât fi di antîcs marchês de Istrie: il che al po jessi ancje vêr, par vie che il marchesât – no la Marcje – de Istrie e vignive conferide ancje in forme anuâl, par bêçs, a siôrs di chenti o ben forescj. Dal diplome di Carli V, che i concedè di meti tal so steme zentilizi la acuile imperiâl, al risulte che so pari si clamave Francesc e di une letare di Pauli Maurizio (stampadôr) al a semee che al fos un miedi e un filosof mentri la mari di Jeroni e jere impen une Bartolomea di Antonello Bonfiglio, di Vignesie.
Jeroni al nassè ai 13 di Fevrâr dal 1840. Al cressè a Mote fint a tredis agns po al fo mandât a studiâ a Vignesie, prime alì di un tâl Benedetto Brugnolo, po alì di Petronillo di Rimini. Ma, jessintsi inmalât, al tornà a cjase par podêsi rimeti. Vuarît al le ae scuele di Pauli Amalteo a Pordenon. Dut câs tal mês di Mai dal 1496 al jere une altre volte a Vignesie. Dilunc il carnevâl dal 1497, si cjatave in famee, cuant che e murì sô mari. Vint metût al mûr il vieri maestri dal paîs intune dispute publiche, al vignì invidât a cjapâ il so puest cuntun bon stipendi. So pari lu obleà a acetâ e, par vie che al voleve continuâ i siei studis, al cjolè in cjase un ciert Danêl di Padue, che al varès vût di insegnai la lenghe greghe e che invezit i jemplà il çurviel di bagulis astrologjichis.
Un barbe, de bande di sô mari, i proviodè ancje un maestri di ebreu, il spagnûl Mosè Perez di Leon, che in cjase di Aleandro si convertì al cristianisim. Di chest al semee che lui al ves imparade la lenghe cussì ben di fâ nassi la liende, acolzude dai nimîs, che al fos fi di ebreus. Dut cas intai siei diaris, scrits in trê lenghis, si incuintrin nome des rari fraris par ebraic. Ma a son masse e masse disferìntes lis sôs ocupazions e lis sôs vicendis che si davuelzerin tra il 1499 e il 1501.. Si sarès laureât in teologjie e filosofie. Al sarès stât cjolt sù dal Murano come maestri di ebraic di Sebastiano Priuli, arcivescul di Nicosie. Al varès tignût lezions su lis “Tuscolane” di Ciceron a un grup di nobii students. Al varès scrits libris di prose e poesie, che Jacopo di Purcie i domandave di podê viodi. In fin si sarès stabilît a Padue clamât di Angelo Leonino, vescul di Todi e nunzi apostolic alì dal guvier venit.
Intant, intai prins dîs dal 1501, al murive so pari par vie des conseguencis paididis intant de incursion dai turcs dal 1499. Simpri in chel an, forsit su segnalazion dal Leonino, il pape Alessandri VI al varès invidât l’Aleandro a Rome, destinantlu al ufici di segretari dal duche Valentino: ancje il Seckendorf, in polemiche cuintri di lui, lu acuse di jessi stât segretari dai Borgia. Ma di chest, intes sôs notazions autobiografichis no si cjate olme. Ma tal 1502 al murive Alessandri VI e il Valentino al scugnì sindilâsi.
Inte Vierte dal 1508 e sclopà la vuere tra Vignesie e l’Imperadôr Massimilian. In chê volte la famee dal Aleandro e fo bandide di Mote dal guvier venit, co e devi jessisi metude de bande de nobiltât furlane insoferent al domini venit. Jeroni al le cussì a parâsi a Parìs, in France, dulà che al rivà ai 4 di Jugn. Cun cheste vicende e scomence une altre, impuartante dade de sô ativitât: chê dedicade al insegnament che e comprent circje sîs agns e che i procurà une innomine cetant slargjade.
Tal 1514 al lassà la universitât e l’insegnament par metisi al servizi di Everart von der Marck, princip vescul di Liegi. Parie dal gnûf protetôr al tornà a Parìs l’an daspò pe incoronazion dal gnûf re Francesc I, e al passà l’Istât in cheste citât. Po al vignì mandât a Rome. Tal timp che venti jù al stave fasint i siei intrics a favôr dal vescul di Liegi, l’Aleandro al scugnì tratâ ancje cul gardenâl Giulio De Medici, cusìn dal segretari di stât dal pape Leon X. Cheste amistât i zovà, parcè che il gardenâl i domandà di deventâ so segretari. E al fo juste par intercession dal stes gardenâl che al podè otignî, tal 1518, che il guvier di Vignesie al gjavàs il bant cuintri i siei di famee, e i concedès i bêçs che a coventavin par podê comedâ lis lôr possessions in Friûl.
Ma nol durà a lunc nancje in cheste incarghe. Muart l’an daspò (1519) l’Imperadôr Massimilian, i sucedeve intai teritoris sometûts ai Asburgs, e tal titul imperiâl, il nevôt Carli, che al jere bielzà re di Spagne. Dilunc l’Istât daspò (Lui 1520) il pape al nomenà siei nunzis apostolics ae cort di Carli V – in chê volte in Flandrie – Martin Caracciolo e l’Aleandro, chest ultin cu la incarghe particolâr di ocupâsi de condane di Martin Luther e de repression dal moviment ereticâl.
L’Aleandro al rivà ae cort dal imperadôr ai 26 di Setembar, al le cun lui a Aquisgrane, dulà che al fo incoronât Imperadôr de Gjermanie, po a Colonie, in fin inte grande diete di Worms. La diete si vierzè ai 27 di Zenâr dal 1521. In chê assemblee al fevelà par trê oris, ai 13 di Fevrâr, ma nol rivà a evitâ che Luther, za scomunicât e scjampât par pôre di vignî copât, al vignìs clamât di persone a fâ valê lis sôs resons. Vadì che il document dal pape di Rome al fos sotponût a un gnûf esam e a altris discussions. Par altri a Worms l’Aleandro al de prove di grande pazienzie, cûr e indurance, al fasè apel a dutis lis sôs dotazions di sagacitât e di culture, ma nol podè istès rivâ a vêle vinte e cussì e le in strucs gran part de sô fondamentâl mission.
Al murì a Rome sul scomençâ dal 1542 e al fo sepulît a S. Grisogono, ma po al vignì traspuartât a Mote secont lis disposizions lassadis tal testament. Josef Marchet – test tirât fûr da “Il Friuli: uomini e tempi” - ridusût e voltât par furlan par cure de redazion)
_____________________________________________________________________________________
Ladins dal Friûl pag.6 – Otubar 2016
DAI FATS E DE CULTURE
DES TIERIS LADINIS
Lis premiazions dal concors “Mendranze ’n poejia”
E à vinçût la lenghe provençâl: il secont puest lu à cuistât la lenghe furlane
Col / Cuel S. Luzie (Bl) – Al è rivât insom sabide stade, 10 di Setembar, inte sale dai congrès di Reba/Arabba, cu la premiazion dai vincidôrs de novesime edizion, il concors nazionâl di poesie pes lenghis minoritariis “Mendranze ’n poejia” / “Minorancis in poesie” pe edizion 2015/2016 (il concors al è bienâl).
Cheste manifestazion e je stade ideade tal 2005 de maestre Teresa Pezzei, in chê volte assessôr dal comun di La Plì de Fodom, cu la intenzion di tignî vivis lis minorancis di lenghe tuteladis de leç 482. La smire che e saborave Teresa Pezzei e jere chê di unî il sintiment identitari des comunitâts minoritariis e condividi la voie di fâ cognossi e valorizâ la proprie lenghe cu la passion pe poesie, forme leterarie dificil di componi ma che e da un valôr a ogni peraule scrite, un sens a ogni viers, e che e inricjîs il lengaç e il patrimoni culturâl di ogni minorance di lenghe.
Daûr la regjie di Zuanpauli Soratroi, la referent ae culture dal comun di La Plì, Michela Lezuo, e à fat i onôrs di cjase, cun daûr Luca Agostini, dean dal Istitût Ladin “Cesa de Jan”, organizadôr de manifestazion.
A cheste edizion a àn cjapât part 44 poetis, par un totâl di 146 oparis in concors. Lis minorancis di lenghe presints a jerin il ladin dolomitan, il furlan, il sardegnûl il grêc, il franc-provençâl, il cimbri, l’arbëreschë, il sloven, l’ocitan e il gjermanic (antîc alt todesc). Il president dal Istitût “Cesa di Jan”, rivant insom al propri intervent al à ringraziât i components de zurie dal concors pal lavôr davuelt. La zurie e jere cussì componude: president Domenico Morelli, e po Marzia Caria, Lilia Slomp Ferrari, Andrea Nicolussi Golo, Giuliana Bellodis e Lucia Trusgnach.
La cunvigne e je stade legrade des cjançons de Piçule Corâl “Col di Lana”, direzude des maestris Luigina Dorigo e Reica Roilo. Inmò, dilunc la serade al è stât ancje presentât il video “La stria dal Sas de Stria”, realizât de classe 5° de Scuele Mezane di La Plì de Fodom dilunc l’an scolastic 2015/2016.
A chest pont Zuanpauli Soratroi al à clamât sul palc i arlêfs des scuelis che a son stât premiâts inte sezion risiervade ae prose, consegnantjur il diplome e une litografie realizade in acuarel, opare di G. Troiano. Il presentadôr al à inmò ricuardât che aes scuelis ur larà purpûr un premi in bêçs, cemût che al jere proviodût dal regolament.
Il tierç premi, pe sezion prose, al è lât a Sebastianus Pintus de tierce classe de Scuele Secondarie di Florianas (Sassari) che al à proponût par sardegnûl (Grascia Deledda – Grazia Deledda). Il secont premi al è lât impen ae classe IV de scuele Primarie di Pantianis e Merêt di Tombe, che e fâs riferiment al Comprensîf di Basilian e Sedean (Udin), che e à proponût par furlan “I mistîrs dal Tiliment - I mestieri del Tagliamento”. In fin, il prin classificât inte categorie al è stât l’arlêf Loris Mochor de classe V de Scuele Primarie “P. Tomazic” di Trebician, che e fâs riferiment al Comprensîf di Opicine (Triest), cu la opare par sloven dal titul: “Mark carovnice in caronbi kamen” - “Il buio, le streghe e la pietra magica”.
Simpri par chel che al inten lis scuelis, pe sezion poesie, e à vinçût il tierç premi la classe I/b de Scuele Secondarie di prin grât di Auronzo di Cjadovri (Belun), cu la poesie “Monte Piana”, par ladin inte varietât di Auronzo. Il secont premi lu à cuistât impen l’arlêf Louren Giraudo de l’Escolo de Sanctio Lucio di Gambero Scuro (Cuneo), che par provençâl al à scrite la poesie “L’estabi” - “La stalla”. La arleve Lidia Arru de classe III de Scuele Mezane di Florianus (Sassari), che e fâs riferiment al Comprensîf “Antonio Gramsci” di Florianus, cu la la poesie “No b’est est pius” - “Non c’è più”, par sardegnûl, e à vinçût il prin premi.
La serade e je rivade insom cu la premiazion dai autôrs maiôrs des poesiis che a àn vinçût. In premi l’aromai innomenade “Naghena da mont”, riproduzion, in edizion uniche, dal garoful salvadi di mont, opare de dite di oresinerie“Mastro 7” di Trent.
Il tierç premi al è stât consegnât a Andreina Trusgnach cu la poesie “Zivljenje – La vita”, par sloven. Il secont premi al è stât dât a Viviana Mattiussi, cu la poesie “Lenga di cjera” - Lingua di terra”, par furlan. Il prin premi al è stât in fin assegnât a Anneto Arneodo, cu la poesie “Outourn – Autunno”, par provençâl. Cheste la motivazion: “Cun viers incisîfs e malibiants la imagjine dal Autun si intortee intun paisaç che al riclame lis pineladis di Segantini”.
Come che al jere sucedût pes passadis edizion, la lenghe ladine dal Friûl si è fate onôr ancje in cheste edizion dal concors riservât aes minorancis di lenghe. Minorancis simpri plui emargjinadis e dismenteadis, che dome la passion di pôcs e, soredut, la leterature in poesie e in prose, a rivin a daur la sgrimie par podê resisti e podê tramandâ cussì ai propris fruts la lenghe e lis tradizion dal timp passât, che no je dome memorie cence un dret, ma radiis par podê programâ e puartâ indenant miôr il presint, simpri plui dificil e complicât. Viôt il resint fenomen epocâl de imigrazion foreste che nus sta interessant come un burlaç, che no sin rivât inmò a capî, e a cjatâ la fate dai problemis che al sta impreteribilmentri puartantsi daûr.
Un graziis i va inalore al Istitût Ladin “Cesa de Jan”, che al va dilunc a proponi chest concors par unî lis minorancis “cu la scuse” de leterature, par unî simpri di plui i Ladins des Dolomitis, dal Friûl e dal Grison de Svuizare. La culture e paie simpri e e fâs dal ben. Lis vueris, lis bombis e i svindics a puartin dome muarts, distruzion e asse tra la int, tra i popui. Fasìn in mût che la culture e copi la vuere cussì a tasaran par simpri lis armis. (edelweiß)
_____________________________________________________________________________________________________________________________________________________________
Ladins dal Friûl pag.7 - Otubar 2016
INTAI PRÂTS DE CULTURE FURLANE
Memoreant Siro Angeli: poete maiôr de nestre tiere
A son bielzà passâts 25 agns che nus a lassâts e nol è just dismenteâlu
Cesclans di Cjavaç – Za fa vincjecinc agns, ai 22 di Avost dal 1991, al murive a Tumieç a 78 agns Siro Angeli, une tra lis vôs plui altis dal Nûfcent leterari furlan e talian. Chest scritôr libar, che al à savût variâ la sô ativitât intai diviers cjamps, di Cesclans, il sô piçul paîs di nassince al rivà a lâ sù su la sene leterarie, teatrâl e fintremai televisive di une Italie che nancje no saveve dulà che e jere la Cjargne, che tancj a poderin scuvierzi propite a traviers lis imagjinis di Angeli, che al interpretave la part di Barba Zef tal film che al puartave come titul juste chest non.
Par un curiôs mecanisim de societât mediatiche, inte memorie dai stes furlans Siro Angeli al è plui cognossût par cheste part di atôr se no pe sô slargjade ativitât di autôr di tescj pal teatri, senegjatôr, poete e romanzîr. Emigrant inteletuâl bielzà di zovin al partì de sô Cjargne (ognun cui pòuc, cui tant – al tradisc. Jò j ai fat la mê part – scomenzât da pizzul -, cun mê mari e il gno paîs) al scrivè. Daspò i studis al liceu Stellini di Udin, al fo selezionât par lâ a frecuentâ la Scuele Normâl Superiôr di Pise, come un altri grant scritôr furlan: chel Carli Sgorlon che daspò la muart di Angeli al proponè di titulai il Teatri Gnûf di Udin sostignint che “Angeli al è un scritôr dulà il popul furlan al po verementri spieglâsi e tornâ a cjatâsi, parcè che al è un autôr che al condivît ad in plen l’incussient coletîf dai furlans”. Ma titulazions no ’nd è stadis, ni a Udin e ni a Tumieç, dulà che si podeve dedicai almancul la Biblioteche Civiche.
Ai numerôs lavôrs pal teatri e oparis in viers, al zontà la ativitât di critic pal cine e pal teatri par cuotidians e rivistis, e al lavorà in Rai dal 1955 par passe vincj agns come vicediretôr dal tierç programe e condiretôr dai servizis di prose radiofonics. Biografie e poesie si incrosarin in lui ae ocasion de pierdite de prime femine Liliana, che i dedicà il cjançonîr “La ultima libertà” (1962). Al fo un colp une vore dûr e dome tancj agns daspò, tal 1978, Angeli si tornà a maridâ cu la poete Alida Airighi, par lâ a logâ a Zurì, in Svuizare. Cundut che al jere lontan, al vivè simpri il leam cul Friûl in maniere passionade: e il taramot dal 1976 al invià in lui la vene poetiche par furlan in racueltis poetichis sugjestivis come “L’aga dal Tajament” (1976) e “Barba Zef e jo” (1985).
La formazion culturâl di Siro Angeli e risintì dai inflùs des principâls corints leterariis dal Nûfcent, come il crepuscolarisim e l’ermetisim. Cemût che si à vût iniment denant trat al podè frecuentâ la Scuele Normâl Superiôr di Pise dulà che al fo arlêf di Attilio Momigliano e Luigi Russo. Cun Russo si laureà tal 1939 cuntune tesi sul teatri di Agnolo Fiorenzuola. Dilunc i agns Trente al cognossè e al strenzè amicizie cui poetis Giorgio Caproni e Alfonso Gatto, cul pitôr Renato Gottuso e cul fi di Luigi Pirandello, Stefano.
Tal 1937 si screà come poete cu la racolte “Il fiume” che e vignì recenside in maniere favorevul di Diego Valeri, dutun in chel al metè in sene il so prin drame teatrâl, “La casa”, che al rapresentà il prin tassel de cussì clamade “Trilogjie cjargnele” che e sarà completade da “Mio fratello ciliegio” e “Dentro di noi”. La sô ativitât di autôr di dramis e fo preseade di Silvio D’Amico, che tal secont daspò vuere lu clamà a colaborâ ae redazion de “Enciclopedia dello Spettacolo”.
A partî dai agns Sessante al intensificà la sô produzion poetiche, une vore preseade de critiche par vie che al savè coniugâ la rigorose tradizion classiche e umanistiche, che e rapresentave une part fondamentâl de sô formazion culturâl, a un profont interès pes corints che a diferenziarin la poesie taliane dal Nûfcent, prime fra dutis l’ermetisim. Tal 1976 al vincè il “Premi Nazionâl Leterari Pise” pe sezion poesie. (von zercläre)
_____________________________________________________________________________________________________________________________________________
Siro Angeli e la lenghe mari
Scuasit in cidin, il non di Siro Angeli al è tornât a comparî in diviersis publicazions furlanis e ducj a pandin l’augûr che la sô no sedi une presince episodiche e casuâl, par vie che cheste presince e à credenziâls prestigjosis intai siei viers e tal so teatri, scrits par talian si ben, ma spieli fedêl di situazions e spirts cetant furlans. La sô trilogjie teatrâl, cjapade adun sot il titul “Gente di Carnia”, e reste une testemoneance impuartante, che si lei ore presint cun comozion, cun dut che a sedin mudâts i timps e lis prospetivis.
Cun “altre vôs” al torne il poete ae sô tiere, ae ricercje dal timp pierdût, scuasit a volê tornâ a costruîsi des radrîs, a volê tornâ a vuadagnâsi une identitât a traviers lis memoriis. Ogni sô poesie e je come une lum impiade sot il ritrat dai siei di cjase, che a no son plui: la mari, il pari, il barba Agnul, i nonos... E par vie che inte sô cjase des memoriis no si po jentrâ cul cjapiel sul cjâf, chestis poesiis a son semplicis, voludis di pueste semplicis (ma ricjis di une gracie savinte). A son traviersadis di un lancûr dolint, une maluserie segantiniane, a semearessin a voltis fintremai dominadis di un ciert fatalisim che si lee ae rinuncie, ma po il suspîr al cuiste l’aspiet incuietant dai sintiments di colpe: il poete al à bandonât la sô tiere e al è come se al ves tradît la mari; cumò la sô cjase e je il ream dai ragns e alte e cres la jerbe tal so bearç. Se lui al torne, si sint “forest”: nissun lu acuse, se no la sô vôs interiôr. Lui al à disertât e no ’nd è pâs, se no tornant a scomençâ dal in prin: e velu tornâ a percori inte sô lenghe mari i motîfs che a jerin bielzà jentrâts intes sôs tematichis par talian. La sô anime si lave inte aghe frescje de sô lenghe: ogni poesie e devente un particule di memorie che i vierç la comunion cui siei muarts e e torne a dai la sô umanitât ad in plen. (Test tirât fûr de “Antologjie de Leterature Furlane” / II Edizion – B. Chiurlo e A. Ciceri – Edizions Aquilee / Tumieç 1976)
______________________________________________________________________________________
Ladins dal Friûl pag.8 – Otubar 2016
SCRITÔRS E LIBRIS IN MARILENGHE
Pre Zaneto: un tra i maiôr poetis popolârs dal Nûfcent
Al à publicât su la“Vite Catoliche” lis sôs rimis par plui di un cuart di secul
Za fa cualchi mês al è jessût un gnûf libri, curât di Serena Fogolini e publicât par cure de Vite Catoliche (che si è zovade dal sostegn de Provincie di Udin, dal comun di Porpêt, de Filologjiche e dal Cirf ), che al à par titul “Don Giovanni Schiff (1872/1947) - Pre Zaneto, poete dal popul”, Pasian di Prât 2016, pp.206.
Pre Zaneto, o sei Zuan Schiff, nassût tal 1872 a Porpêt e muart a Percût tal 1947, dal sigûr al pues sei considerâ un tra i plui popolârs poetis furlans dal prin Nûfcent. Al è stât plevan di Percût ma, plui dal ministeri pastorâl, i plaseve poetâ par furlan scrivint poesiis umoristichis satirichis sul custum e lis betincis dal timp. Li sôs composizions a vevin dispès une conclusion di critiche moralistiche. Ve par esempli ce che al scriveve: “Maladete ostarie! Al diseve Renzo tal libri imortâl/ di Manzoni, parcè li si disgrade/ l’omp fin sot di qualunque nemâl/ c’al bêf sôl quanche al sint la bisugne”. (Vite Catoliche – 3 Dicembar 1944).
Ogni setemane e par passe un cuart di secul prime de ultime vuere, al mandave une sô poesie ae “Vite Catoliche”, il setemanâl publicât de arcidiocesi di Udin, e i letôrs aromai lu cognossevin e a lavin daurman a leile parcè che lis sôs rimis a pituravin i costums (ancje politics) dal timp secont l’antîc sproc di De Santeul ,”Castigat ridendo mores”. Ae stesse maniere pre Zaneto al cirive ancje di corezi lis malegraciis dai siei parochians predicjant simpri par furlan e doprant la arme de satare legre. O podìn in cheste maniere dî che tal timp dal fassio in Friûl cheste e je stade la uniche oposizion, su la cjarte stampade, a un regjim grubian e arogant. Tant che a un ciert pont, daspò des minacis fisichis, la federazion dal fassio di Udin e olsà a lâ alì dal vescul a protestâ, otegniint la proibizion par pre Zaneto di poetâ par furlan.
La proibizion dal furlan e ve une rispueste dibot comiche, parcè che pre Zaneto al zirà l’ostacul scrivint in cheste maniere: “ci cimiavano le stele e la luna pal loro boro ci lusiva...” che e jere une maniere umoristiche di doprâ il furlan menant pal boro i sorestants. Cuant che tal 1943 al è colât il regjim fassist e e je vignude a mancjâ ancje la improibizion dal scrivi par furlan, propit su “Vite Catoliche” pre Zaneto al invidave ducj i letôrs a tornâ a saludâ cul “mandi”, come che si veve simpri fat in Friûl. Sun chest cont o podìn inalore dî che no dome, pai fassiscj, lis poesiis par furlan di Zaneto a jerin sintudis come un pericul cuintri la italianitât di chestis tieris, ma la stesse lenghe furlane pai menadôrs nazionaliscj di Rome e rapresentave un ostacul, pericolôs, tal imponi la italianitât al Friûl. Une azion che, magari cussì no, e je continuade ancje daspò la colade dal fassio, e e je presint inmò in dì di vuê, ancje cu la poie dal gnûfs media. Baste dome ricuardâ che il ricognossiment dai ladins furlans come minorance, e il furlan come lenghe, cemût che par altri e proviodeve la gnove Costituzion republicane al articul 6, al è rivât dome tal 1999 cu la leç 482. Une leç che par altri no je mai stade aplicade ad in plen, co e je stade disvuedade an par an des risorsis finanziariis che a coventin par fâle funzionâ.
“Chest poete – al à sotliniât Faggin – nol à vût la innomine che al varès mertât a bon dirit”. Ancje Pasolini lu à laudat pe sô “fuarce espressive elementâr” tant di rivâ a includilu inte sô antologjie “Poesia dialettale del Novecento” dal 1952. E lauts a Zaneto i son rivadis ancje di Zuan Franc D’Aronco che lu à metût dentri intes sôs antologjiis.
Inte sô presentazion, inte jentrade dal volum curât de brave Serena Fogolini, Pieri Fontanin president de Provincie di Udin, al scrîf: “Chest prin curât ritrat di Pre Zaneto nus presente une personaç pardabon carismatic, impegnât plui che inte divulgazion de peraule di Diu, inte valorizazion de sô tiere, dal so popul e de sô lenghe. Une azion che e viôt protagonist un predi, une altre testemoneance dal impegn impuartant de Glesie Furlane inte difese de identitât locâl.
Se cualchi trat de sô vite al è vignût fûr in maniere clare, dute inmò di studiâ e je la sô produzion poetiche siore e pôc indagade. Un aprofondiment plui che dovût che al zovarès cence dubi a insiorâ il studi dal patrimoni leterari dal Friûl”.
La schede: S. Fogolini (par cure di), “Don Giovanni Schiff (1872-1947) – Pre Zaneto, poete dal popul”, Ed. “La Vite Catoliche”, Pasian di Prât 2016, pp.206 .
_______________________________________________________________________________________________
“Ladins dal Friûl” Diretôr responsabil : Renzo Balzan - Reg. Tribunâl di Tumieç n. 123 dai 09.03.98
Redazion : 33028 Tierç di Tumieç - V. Dandolo16 / tel. 0433/43696 / e-mail : ladinsdalfriul@gmail.com
F.I.P. (fotocopiât in propi) a Tierç di Tumieç (Ud) V. Dandolo 12 pes - Edizions “Union Scritôrs Furlans”.
La publicazion e ven spedide es Bibliotechis dal Friûl, es Istituzions Culturâls Ladinis des provinciis di Bolsan, Trent e Belun, e a ducj chei che a mandin la lôr libare contribuzion doprant il C.C. bancjari nr.19162 dal “Banco di Brescia” (Filiâl di Tumieç) - codiç IBAN: IT50H 03500 64320 0000000 19162
Chest gjornâl inte sô version online si lu cjate tal sît : http://ladinsdalfriul.blogspot.it
Publicât cul sostegn de Provincie di Udin – L.R.24/2006 art.26


c: text/html

text:
Brian O'Nolan
Brian O'Nolan (irlandês Brian Ó Nualláin) (Strabane, 5 di Otubar 1911 – Dublin, 1 di Avrîl 1966), cognossût spes cul pseudonim di Flann O’Brien, al è stât un dai plui impuartants scritôrs irlandês dal Nûfcent.
Origjinari dal Gaeltacht (la zone de Irlande là che il gaelic al è inmò doprât in maniere significative), al à vivût buine part de sô vite a Dublin, là che daspò dai studis al University College al à lavorât tant che impleât intai uficis ministeriâi. Al è cognossût massime pai siei romançs “At Swim-Two-Birds” (1939), “The Dalkey archive” (1964) e “The Third Policeman” (jessût tal 1967 cuant che al jere za muart) scrits par inglês, e “An Béal Bocht” (1941) scrit par gaelic irlandês. Cheste ultime opare, amare e comiche tal stes timp, e je une critiche cuintri di chê part dal moviment pe rinassince gaeliche che e piturave il Gaeltacht in maniere convenzionâl e stereotipade. Intai siei libris l’umorisim irlandês e l’amôr pal fantastic si messedin in maniere ecuilibrade, adun cuntun stîl di scriture moderni, ma cun riclams profonts ae antighe leterature gaeliche. Dut câs, il so spirt satiric al ven fûr massime tai tocs scrits pe rubriche “Cruiskeen Lawn” che al à curât par sù par jù vincj agns sul cuotidian “The Irish Times”. La rubriche, scrite sul imprin par gaelic, e passarà po al inglês par rivâ plui a larc al public dublinês. Tai siei tocs, firmâts cul pseudonim Myles na Gopaleen, O’Brien al fâs satire su ciertis categoriis professionâls e su cierts personaçs innomenâts (tant che il president irlandês Eamon de Valera), ma al presente ancje machinaris, mistîrs e associazions di fantasie che a dan une cerce de sô imagjinazion e des sôs capacitâts leterariis.
Tabele dai contignûts
Oparis[cambie | modifiche il codiç]
Come "Myles na gCopaleen"[cambie | modifiche il codiç]
La rubriche Cruiskeen Lawn e je stade publicade intune serie di colezions:
- The Best of Myles
- The Hair of the Dogma
- Further Cuttings from Cruiskeen Lawn
- Flann O'Brien At War: Myles na gCopaleen 1940-1945
- Myles Away from Dublin
- Myles Before Myles
- At War
Come "Flann O'Brien"[cambie | modifiche il codiç]
- At Swim-Two-Birds (1939)
- An Béal Bocht / The Poor Mouth (irlandês: 1941), (inglês: 1973)
- The Dalkey Archive (1964)
- The Third Policeman (scrit tal 1939-40, publicât 1968)
- The Hard Life

robotstxt: allowed

filter: keep


text:
Il Friûl pal mont (e dal mont), il mont in Friûl
Il Friûl al è stât par tant timp une tiere segnade de emigrazion e ancjemò in dì di vuê a son tancj chei che a cjapin e a van pal mont. Cun di plui, al è stât e al è, massime in dì di vuê, une tiere di imigrazion.
Par vie de sô sensibilitât specifiche che e cuvierç il dialic tra culturis, la storie, lis tematichis sociâls, i dirits e la atualitât, la radio e à duncje contât e e va dilunc a contâ sei il Friûl che al è pal mont, sei il mont che al è in Friûl.
Onde Furlane e je un pont di riferiment – ancjemò di plui di cuant che al esist internet – pai emigrants furlans e soredut pai lôr fîs e nevôts che a jentrin in contat cu la radio par cirî e par cjatâ lis espressions culturâls contemporaniis dal Friûl. I furlans pal mont a son ancje protagoniscj de programazion de radio: des trasmissions bilengâls (furlan e spagnûl) metudis adun cul circul ALEF di Colonia Caroya al progjet Sgarfefurlans di Loris Vescovo, che tal 2008 al à vût il ricognossiment dal UNESCO che lu à metût inte liste dai progjets dal An internazionâl des lenghis.
Onde Furlane e je stade ancje une des primis radios dal stât talian, sul imprin dal agns Novante, a produsi e a trasmeti programs di pueste pai imigrâts, curâts cul lôr jutori diret e tes lôr lenghis. Tra i programs e i progjets dedicâts ae imigrazion e ae societât furlane che si insiore di gnovis componentis umanis e culturâls a meretin ricuardâts Tam Tam e Colôrs, ma ancje la esperience radiofoniche di Daniel Samba, Friûl piturât di neri.
Emigrazion e imigrazion a son ancje al centri di altris azions, tant che events, incuintris e prodots audiovisîfs, metûts adun cu la colaborazion di grups, associazions, istituzions locâls e altris entitâts che a operin ta chescj setôrs. Un esempli al è il program Jo o soi di Udin, fat tal 2014 cu la associazion Etrarte, un altri al è chel dai programs fats adun cu la associazion La Tela.
Dongje de emigrazion e de imigrazion e je ancje une tierce dimension dai moviments migratoris che a interessin il Friûl, o sei chê dai emigrants che a tornin, i “furlans dal mont”. Ancje chest aspiet al è stât cuviert di Onde Furlane cun trasmissions di informazion e di servizi tant che SIF in Onde. Informazions pai emigrants che a tornin in Friûl, metude adun cu la Clape Friûl dal Mont.


text:
23/12/09
E par regâl une conte...
15/12/09
10 agns di 482: inovâl cu la bocje gherbe
13/12/09
10 agns di 482: une ocasion par fevelânt
12/12/09
Une valutazion su la politiche linguistiche in Friûl - VJ
09/12/09
Furlan e RAI: cualis prospetivis?
La cuestion plui grivie e je chê dal contrat di servizi RAI – Ministeri des comunicazions là che si riscje che, ancjemò une volte, no sedin cjapadis sù lis indicazions previodudis de leç 482 pe presince des lenghis minoritariis intal servizi radiotelevisîf public. Su chest front al è l’impegn di ducj i sogjets furlans par sburtâ su la Comission parlamentâr di vigjilance RAI e sul Ministeri par che il prossim contrat al rispieti lis indicazions de 482.
Dut câs a son ancje altris fronts là che si pues intervignî. Un front al è chel de modifiche de convenzion tra la RAI e la presidence dal Consei dai Ministris pes trasmissions televisivis in Friûl – Vignesie Julie, là che la Regjon e à za domandât che une part de programazion e vegni fate par furlan. La Regjon e à po fat domande formâl par che si slargji a dut il teritori regjonâl il segnâl de rêt 3 bis in spiete che al rivi il digjitâl vie tiere (metât dal 2010). La gnove Rai 3 bis e e varès cussì di dâi acet a dutis lis lenghis de nestre regjon. La Regjon e à po confermât che la convenzion cu la RAI dal Friûl – Vignesie Julie e sarà rignuvide ancje intal 2010 pes trasmissions radiofonichis par furlan.


text:
sabato 3 settembre 2016
70 agns di Fogolâr a Milan, conference a Udin
Nassût tal 1946, il Fogolâr Furlan di Milan al à fat 70 agns. «Il 2016 al è l’an dal 70.n inovâl di fondazion dal nestri Fogolâr a Milan – al à dit Marco Rossi, segretari dal sodalizi furlan di Milan e de Lombardie, che al fevelave par talian – ma al è ancje il 40.n inovâl dal taramot dal Friûl e nô o vin volût dâ un grant jutori ae ricostruzion, alore al è un moment di travuarts che o vin voie di fa fieste par dut l’an».
Udin – Federico Vicario al salude il 70.n inovâl dal Fogolâr Furlan di Milan. A çampe, Marco Rossi. A drete: Anna Pia De Luca e Franco Iacop.
Fotografie di Elio Varutti
La ocasion par screâ la fieste dal Fogolâr dai milanês di origjin de Furlanie e je stade metude adun de Societât Filologjiche Furlane, li dal salon di onôr “Guglielmo Pelizzo” intal sît di Udin tal Palaç Mantica, in Vie Manin, par une conference stampe ai 2 di Setembar dal 2016.
Presentadôr dal incuintri al jere Dino Persello, artist mataran e om plen di culture, che al à volût lei il statût di fondazion dal sodalizi milanês cussì come che al è stât scrit dal nodâr, metint dentri cualchi peraule in marilenghe. Dopo al à cjapât la peraule Marco Rossi, che al à puartât il salût di Alessandro Secco, president dal Fogolâr Furlan di Milan, che al jere un tic malât. Al à cjacarât ancje il professôr Federico Vicario, president de Societât Filologjiche Furlane.
Il salût dal Ent Friûl tal Mont al è stât puartât da Anna Pia De Luca, vice president dal sodalizi, in un biel furlan, cul acent dal inglês dal Canadà. Al è intervignût ancje Giuseppe Morandini, president de Cjasse di Sparagn dal Friûl Vignesie Julie, par memoreâ che «intal timp di Internet e di WhatsApp al è impuartant chel circul di personis che al cure e al disvilupe i contats cun la tiere di apartignince».
Lis conclusions dal incuintri a son stadis fatis (in lenghe furlane) di Franco Iacop, president dal Consei de Regjon Autonome Friûl Vignesie Julie. «O varès voie di tornâ a fevelâ dal model Friûl – al à dit Iacop – no dome pai taramots, comprendût l’ultin dal Reatin e des Marchis, ma intai compuartaments gjenerâi des personis».
Il prin apontament dal Fogolâr Furlan di Milan al è il conciert dal Côr de Brigade Alpine Julia Congjedâts, cul diretôr Alessandro Pisano, proviodût a Milan par sabide ai 8 di Otubar dal 2016, a lis oris 20,30 inte Sale des Colonis dal Museu Nazionâl di Sience e Tecnologjie “Leonardo da Vinci”, in Vie San Vitôr. Il programe dai alpins al proviôt nuie mancul che 14 cjants, con la sierade dal imni di Mameli.
Giuseppe Morandini, president de Cjasse di Sparagn dal Friûl Vignesie Julie. Fotografie di Elio Varutti
Simpri a Milan sabide ai 12 di Novembar dal 2016, aes oris 16,30 li de Ostarie de Stazion, di Vie Popoli Uniti 26, e vignarà fate la consegne dal Premi Furlan de Diaspore 2016, con proiezion dal video “1976-1946, Friuli ferito” par cure de Societât Filologjiche Furlane e “Guido Mattini racconta i suoi libri”. Dopo si gustarà: “Cene cun l’autôr” li de istesse ostarie di Gunnar Cautero.
Sabide ai 19 di Novembar dal 2016, te istesse Ostarie si ten la presentazion dal romanç “La Tedesca”, di Alessio Alessandrini, cun leturis di Elena Colonna e musichis sielzudis di Marco Rossi. Dopo si mangje ducj insiemi, cun l’ostîr Gunnar Cautero.
Simpri tal mês di Novembar, cul lûc di cjatâ “Fogolâr Furlan di Milano ricorda il 40° anniversario del terremoto” par cure di Dino Persello e Marco Rossi, di seguit “Ognun la conte a so mût”, rapresentazion teatrâl dal grup “Pari opportunità della Carnia – Melie Artico dai Lops”, di une idee e cun la regjie di Dino Persello. Si trate di une satire, ironie, curiositât, cjants spontaniis, ricercjis e contis des tradizion popolârs intes variants des feveladis de Cjargne par cure di siet feminis “scjadenadis” (Elia Ferigo, Livia Sala, Nives Baldacconi, Rosalea Ferrari, Elsa Martin, Solidea Del Negro e Marta Vezzi), con la colaborazion culturâl e tecniche di Celestino Vezzi.
Dino Persello al lei l’at di nassite dal Fogolâr Furlan di Milan fat tal 1946. Fotografie di Elio Varutti
Su chest spetacul Persello al dîs: «A son vot agns che si fâ, i prins cuatri a erin dome barufis, dopo lis splendidis atoris a son cressudis une vore in clâf artistiche e cumò… si barufe di mancul, o vin fat plui di sessante replichis, dutis cun tancj batimans, la int ae fin dal spetacul si ferme a domandâ robis a ogni femine che e jere tal palc, a son ducj emozionâts, al è dome di viodi».
Tra i ultins apontaments dal Fogolâr di Milan, pai siei 70 agns di vite, e tache la “Setemane furlane”. Si ten di lunis ai 10 di Otubar a sabide ai 16 di Otubar dal 2016 li de taronde di Vie Besana, in colaborazion cu la Regjon Friûl Vignesie Julie e il Comun di Milan. E à par titul: “La contrade de ocje, fatorie didatiche, Fane di Pordenon”. Di matine e je la part didatiche e dopo di mangjât, la presentazion di prodots tipics dal Friûl, spetacui, divertiment cul côr ANA dai alpins di Davian di Pordenon.
Federico Vicario, president de Societât Filologjiche Furlane. Fotografie di Elio Varutti
Una version in lenghe taliane di chest articul e je stade publicade ai 2 di Setembar dal 2016 su infofvg.it cul titul: “70 anni di Fogolâr Furlan a Milano presentati a Udine”.
Iscriviti a: Commenti sul post (Atom)


text:
Singles, die MAKI lieben - Kostenlose Partnersuche und Singlebörse - Flirtsofa.com
Finde Singles, die Maki lieben, Kostenlose Partnersuche und Singlebörse für Maki
Kostenlose Partnersuche und Online Dating in Österreich's Singlebörse
Kostenlose Partnersuche und Singlebörse für Singles inWien, Graz, Linz, Salzburg, Innsbruck, Klagenfurt am Wörthersee, Villach, Wels, St. Pölten, Dornbirn, Wiener Neustadt, Steyr, Feldkirch, Bregenz, Leonding, Klosterneuburg, Baden, Wolfsberg, Leoben, Krems, Traun, Amstetten, Kapfenberg, Lustenau, Mödling, Hallein, Kufstein, Traiskirchen, Schwechat, Braunau am Inn, Saalfelden am Steinernen Meer, Stockerau, Ansfelden, Spittal an der Drau, Hohenems, Tulln an der Donau, Telfs, Ternitz, Perchtoldsdorf, Feldkirchen in Kärnten, Bludenz, Bad Ischl, Eisenstadt, Schwaz, Gmunden, Hall in Tirol, Wörgl, Hard, St. Veit an der Glan, Marchtrenk, Bruck an der Mur, Wals-Siezenheim, Neunkirchen, Korneuburg, Vöcklabruck, Lienz, Rankweil, Hollabrunn, Knittelfeld, Waidhofen an der Ybbs, Enns, Ried im Innkreis, Brunn am Gebirge, Bad Vöslau, Trofaiach, Zwettl-Niederösterreich, Völkermarkt, Mistelbach, Götzis, St. Johann im Pongau, Gänserndorf, Bischofshofen, Gerasdorf bei Wien, St. Andrä, Seekirchen am Wallersee, Ebreichsdorf
Kostenlose Partnersuche und Singlebörse für feste Beziehungen inWien, Graz, Linz, Salzburg, Innsbruck, Klagenfurt am Wörthersee, Villach, Wels, St. Pölten, Dornbirn, Wiener Neustadt, Steyr, Feldkirch, Bregenz, Leonding, Klosterneuburg, Baden, Wolfsberg, Leoben, Krems, Traun, Amstetten, Kapfenberg, Lustenau, Mödling, Hallein, Kufstein, Traiskirchen, Schwechat, Braunau am Inn, Saalfelden am Steinernen Meer, Stockerau, Ansfelden, Spittal an der Drau, Hohenems, Tulln an der Donau, Telfs, Ternitz, Perchtoldsdorf, Feldkirchen in Kärnten, Bludenz, Bad Ischl, Eisenstadt, Schwaz, Gmunden, Hall in Tirol, Wörgl, Hard, St. Veit an der Glan, Marchtrenk, Bruck an der Mur, Wals-Siezenheim, Neunkirchen, Korneuburg, Vöcklabruck, Lienz, Rankweil, Hollabrunn, Knittelfeld, Waidhofen an der Ybbs, Enns, Ried im Innkreis, Brunn am Gebirge, Bad Vöslau, Trofaiach, Zwettl-Niederösterreich, Völkermarkt, Mistelbach, Götzis, St. Johann im Pongau, Gänserndorf, Bischofshofen, Gerasdorf bei Wien, St. Andrä, Seekirchen am Wallersee, Ebreichsdorf
Kostenlose Partnersuche und Singlebörse für Partybegleitungen inWien, Graz, Linz, Salzburg, Innsbruck, Klagenfurt am Wörthersee, Villach, Wels, St. Pölten, Dornbirn, Wiener Neustadt, Steyr, Feldkirch, Bregenz, Leonding, Klosterneuburg, Baden, Wolfsberg, Leoben, Krems, Traun, Amstetten, Kapfenberg, Lustenau, Mödling, Hallein, Kufstein, Traiskirchen, Schwechat, Braunau am Inn, Saalfelden am Steinernen Meer, Stockerau, Ansfelden, Spittal an der Drau, Hohenems, Tulln an der Donau, Telfs, Ternitz, Perchtoldsdorf, Feldkirchen in Kärnten, Bludenz, Bad Ischl, Eisenstadt, Schwaz, Gmunden, Hall in Tirol, Wörgl, Hard, St. Veit an der Glan, Marchtrenk, Bruck an der Mur, Wals-Siezenheim, Neunkirchen, Korneuburg, Vöcklabruck, Lienz, Rankweil, Hollabrunn, Knittelfeld, Waidhofen an der Ybbs, Enns, Ried im Innkreis, Brunn am Gebirge, Bad Vöslau, Trofaiach, Zwettl-Niederösterreich, Völkermarkt, Mistelbach, Götzis, St. Johann im Pongau, Gänserndorf, Bischofshofen, Gerasdorf bei Wien, St. Andrä, Seekirchen am Wallersee, Ebreichsdorf
Kostenlose Partnersuche und Singlebörse für Flirts inWien, Graz, Linz, Salzburg, Innsbruck, Klagenfurt am Wörthersee, Villach, Wels, St. Pölten, Dornbirn, Wiener Neustadt, Steyr, Feldkirch, Bregenz, Leonding, Klosterneuburg, Baden, Wolfsberg, Leoben, Krems, Traun, Amstetten, Kapfenberg, Lustenau, Mödling, Hallein, Kufstein, Traiskirchen, Schwechat, Braunau am Inn, Saalfelden am Steinernen Meer, Stockerau, Ansfelden, Spittal an der Drau, Hohenems, Tulln an der Donau, Telfs, Ternitz, Perchtoldsdorf, Feldkirchen in Kärnten, Bludenz, Bad Ischl, Eisenstadt, Schwaz, Gmunden, Hall in Tirol, Wörgl, Hard, St. Veit an der Glan, Marchtrenk, Bruck an der Mur, Wals-Siezenheim, Neunkirchen, Korneuburg, Vöcklabruck, Lienz, Rankweil, Hollabrunn, Knittelfeld, Waidhofen an der Ybbs, Enns, Ried im Innkreis, Brunn am Gebirge, Bad Vöslau, Trofaiach, Zwettl-Niederösterreich, Völkermarkt, Mistelbach, Götzis, St. Johann im Pongau, Gänserndorf, Bischofshofen, Gerasdorf bei Wien, St. Andrä, Seekirchen am Wallersee, Ebreichsdorf
Kostenlose Partnersuche und Singlebörse für Sportpartner inWien, Graz, Linz, Salzburg, Innsbruck, Klagenfurt am Wörthersee, Villach, Wels, St. Pölten, Dornbirn, Wiener Neustadt, Steyr, Feldkirch, Bregenz, Leonding, Klosterneuburg, Baden, Wolfsberg, Leoben, Krems, Traun, Amstetten, Kapfenberg, Lustenau, Mödling, Hallein, Kufstein, Traiskirchen, Schwechat, Braunau am Inn, Saalfelden am Steinernen Meer, Stockerau, Ansfelden, Spittal an der Drau, Hohenems, Tulln an der Donau, Telfs, Ternitz, Perchtoldsdorf, Feldkirchen in Kärnten, Bludenz, Bad Ischl, Eisenstadt, Schwaz, Gmunden, Hall in Tirol, Wörgl, Hard, St. Veit an der Glan, Marchtrenk, Bruck an der Mur, Wals-Siezenheim, Neunkirchen, Korneuburg, Vöcklabruck, Lienz, Rankweil, Hollabrunn, Knittelfeld, Waidhofen an der Ybbs, Enns, Ried im Innkreis, Brunn am Gebirge, Bad Vöslau, Trofaiach, Zwettl-Niederösterreich, Völkermarkt, Mistelbach, Götzis, St. Johann im Pongau, Gänserndorf, Bischofshofen, Gerasdorf bei Wien, St. Andrä, Seekirchen am Wallersee, Ebreichsdorf
Kostenlose Partnersuche und Singlebörse für Freunde inWien, Graz, Linz, Salzburg, Innsbruck, Klagenfurt am Wörthersee, Villach, Wels, St. Pölten, Dornbirn, Wiener Neustadt, Steyr, Feldkirch, Bregenz, Leonding, Klosterneuburg, Baden, Wolfsberg, Leoben, Krems, Traun, Amstetten, Kapfenberg, Lustenau, Mödling, Hallein, Kufstein, Traiskirchen, Schwechat, Braunau am Inn, Saalfelden am Steinernen Meer, Stockerau, Ansfelden, Spittal an der Drau, Hohenems, Tulln an der Donau, Telfs, Ternitz, Perchtoldsdorf, Feldkirchen in Kärnten, Bludenz, Bad Ischl, Eisenstadt, Schwaz, Gmunden, Hall in Tirol, Wörgl, Hard, St. Veit an der Glan, Marchtrenk, Bruck an der Mur, Wals-Siezenheim, Neunkirchen, Korneuburg, Vöcklabruck, Lienz, Rankweil, Hollabrunn, Knittelfeld, Waidhofen an der Ybbs, Enns, Ried im Innkreis, Brunn am Gebirge, Bad Vöslau, Trofaiach, Zwettl-Niederösterreich, Völkermarkt, Mistelbach, Götzis, St. Johann im Pongau, Gänserndorf, Bischofshofen, Gerasdorf bei Wien, St. Andrä, Seekirchen am Wallersee, Ebreichsdorf
Kostenlose Partnersuche und Singlebörse für Gesprächspartner inWien, Graz, Linz, Salzburg, Innsbruck, Klagenfurt am Wörthersee, Villach, Wels, St. Pölten, Dornbirn, Wiener Neustadt, Steyr, Feldkirch, Bregenz, Leonding, Klosterneuburg, Baden, Wolfsberg, Leoben, Krems, Traun, Amstetten, Kapfenberg, Lustenau, Mödling, Hallein, Kufstein, Traiskirchen, Schwechat, Braunau am Inn, Saalfelden am Steinernen Meer, Stockerau, Ansfelden, Spittal an der Drau, Hohenems, Tulln an der Donau, Telfs, Ternitz, Perchtoldsdorf, Feldkirchen in Kärnten, Bludenz, Bad Ischl, Eisenstadt, Schwaz, Gmunden, Hall in Tirol, Wörgl, Hard, St. Veit an der Glan, Marchtrenk, Bruck an der Mur, Wals-Siezenheim, Neunkirchen, Korneuburg, Vöcklabruck, Lienz, Rankweil, Hollabrunn, Knittelfeld, Waidhofen an der Ybbs, Enns, Ried im Innkreis, Brunn am Gebirge, Bad Vöslau, Trofaiach, Zwettl-Niederösterreich, Völkermarkt, Mistelbach, Götzis, St. Johann im Pongau, Gänserndorf, Bischofshofen, Gerasdorf bei Wien, St. Andrä, Seekirchen am Wallersee, Ebreichsdorf
Kostenlose Partnersuche und Singlebörse für Affären inWien, Graz, Linz, Salzburg, Innsbruck, Klagenfurt am Wörthersee, Villach, Wels, St. Pölten, Dornbirn, Wiener Neustadt, Steyr, Feldkirch, Bregenz, Leonding, Klosterneuburg, Baden, Wolfsberg, Leoben, Krems, Traun, Amstetten, Kapfenberg, Lustenau, Mödling, Hallein, Kufstein, Traiskirchen, Schwechat, Braunau am Inn, Saalfelden am Steinernen Meer, Stockerau, Ansfelden, Spittal an der Drau, Hohenems, Tulln an der Donau, Telfs, Ternitz, Perchtoldsdorf, Feldkirchen in Kärnten, Bludenz, Bad Ischl, Eisenstadt, Schwaz, Gmunden, Hall in Tirol, Wörgl, Hard, St. Veit an der Glan, Marchtrenk, Bruck an der Mur, Wals-Siezenheim, Neunkirchen, Korneuburg, Vöcklabruck, Lienz, Rankweil, Hollabrunn, Knittelfeld, Waidhofen an der Ybbs, Enns, Ried im Innkreis, Brunn am Gebirge, Bad Vöslau, Trofaiach, Zwettl-Niederösterreich, Völkermarkt, Mistelbach, Götzis, St. Johann im Pongau, Gänserndorf, Bischofshofen, Gerasdorf bei Wien, St. Andrä, Seekirchen am Wallersee, Ebreichsdorf
Kostenlose Partnersuche und Singlebörse für Singles auf der Suche nach One Night Stands inWien, Graz, Linz, Salzburg, Innsbruck, Klagenfurt am Wörthersee, Villach, Wels, St. Pölten, Dornbirn, Wiener Neustadt, Steyr, Feldkirch, Bregenz, Leonding, Klosterneuburg, Baden, Wolfsberg, Leoben, Krems, Traun, Amstetten, Kapfenberg, Lustenau, Mödling, Hallein, Kufstein, Traiskirchen, Schwechat, Braunau am Inn, Saalfelden am Steinernen Meer, Stockerau, Ansfelden, Spittal an der Drau, Hohenems, Tulln an der Donau, Telfs, Ternitz, Perchtoldsdorf, Feldkirchen in Kärnten, Bludenz, Bad Ischl, Eisenstadt, Schwaz, Gmunden, Hall in Tirol, Wörgl, Hard, St. Veit an der Glan, Marchtrenk, Bruck an der Mur, Wals-Siezenheim, Neunkirchen, Korneuburg, Vöcklabruck, Lienz, Rankweil, Hollabrunn, Knittelfeld, Waidhofen an der Ybbs, Enns, Ried im Innkreis, Brunn am Gebirge, Bad Vöslau, Trofaiach, Zwettl-Niederösterreich, Völkermarkt, Mistelbach, Götzis, St. Johann im Pongau, Gänserndorf, Bischofshofen, Gerasdorf bei Wien, St. Andrä, Seekirchen am Wallersee, Ebreichsdorf
- Alter
- Haarfarbe
- Ernährungstyp
- Religion
- Politik
- Charakter
Abenteuerlustig, Energiegeladen, Intellektuell, Schüchtern, Humorvoll, Streitlustig, Künstlerisch, Gepflegt, Zuverlässig, Locker, Wild, Anspruchslos, Musikalisch, Fürsorglich, Sachlich, Ruhig, Romantisch, Sensibel, Ernst, Anspruchsvoll, Kultiviert, Spontan, Stur, Witzig, Weltgewandt, Wenig anhänglich, Anhänglich
Mein Profil
Finde Singles
Über Flirtsofa.com


text:
La Setemane de culture furlane de SFF, une plene imersion inte furlanetât
Dal 5 al 16 di Mai, plui di cent apontaments in passe setante localitâts. A son chescj i grancj numars de tierce Setemane de culture furlane, organizade de Societât Filologjiche Furlane in colaborazion cuntune schirie di ents e di associazions. Cunvignis, conferencis, incuintris, concierts, spetacui, mostris, presentazions di libris, ativitâts pai fruts, pai zovins, pai grancj, par ducj. I sogjets e i temis di cheste gnove edizion a son cetant varis, inte volontât di cjapâ dentri inmò e di fâ cognossi a plui int pussibile, dut il straordenari patrimoni dal Friûl, cence dismenteâ di contâ ancje il mont atuâl. La storie, lis tradizions, il teritori, la art, la lenghe, la musiche. Ancje chest an la Setemane e pues contâ su pe partecipazion e il jutori di associazions culturâls, côrs, grups teatrâi, personalitâts de culture locâl, pro loco, scuelis, plêfs e glesiis.
Come che al à declarât il president de societât filologjiche furlane federico vicario, in ocasion de conference stampe: «Ancje chest an la Setemane e met al centri de rassegne i moments plui impuartants de vite de nestre comunitât, tant che il dramatic Orcolat di cuarante agns fa, o la ativitât di personis cetant impuartantis pe nestre int, che al cole chest an ancje par lôr un inovâl significatîf, come David Maria Turoldo, Josef Marchet, Renato Appi, Gjiso Fior. O vin contât ancje chest viaç sul aiût di tancj amîs, par trasmeti insiemi l’ideâl di un Friûl plui unît, plui fuart e plui cussient, che al sa meti dongje la promozion dal teritori e dal passât, cuntune gnove vision dal doman.»
Tra i tancj apontaments, ducj di seguî, nô us segnalìn: la viertidure ai 5 di Mai inte sale consiliâr di Glemone cu la cunvigne: Recuperi e restauri dai bens archivistics e libraris. Da la esperience dal taramot ae gjestion des calamitâts. La memorie di Pre Josef Marchet intal cincuantesim aniversari de muart, che al colarà domenie ai 8 di Mai (viôt pagjine a man çampe, ndr), cuntune Sante Messe in lenghe furlane aes 7 di sere intal Domo di Glemone, compagnade de Corâl Glemonensis. L’apontament cu la presentazion dal numar de nestre riviste che o stais leint: La Patrie dal Friûl, dal 1946 il sfuei in marilenghe, lunis ai 9 di Mai aes 20.30 inte sale consiliâr a Cjarlins e la sieradure, domenie ai 15 di Mai aes 20.30, tal Teatri Gnûf Giovanni da Udine, cul spetacul conciert dedicât a Zorç Ferigo (viôt l’articul a pagjine 10, ndr). Dut il rest dal programe lu podês cjatâ sul sît de filologjiche: www.filologicafriulana.it. ❚
✒ Alessio Screm


text:
Come che disevin i muralistas l'art e à da sei dal popul. Pal moment a Bruxelles al Palais des Beaux Arts a indé chiste mostre di art popolâr fat cul papier maché (A gratis) e ancje une mostre su Frida Kahló e le storie dal Messico a traviers le piture e le fotografie di Tina Modotti (37€) La Frida a mi jere simpri plasude e forsit ancje masse da cuant ch'o vevi savût che jere amie cun Tina parcé che ae mostre, sui 19 cuâdris, a no 'n d'ere un ch'al mi plasès.I soi colôrs (Dutcâs in te mostre) a jeris puars e scjadents e il sogjet, simpri chel: Jê stesse.Juste dongje di jê, ancje le mostre El Greco che a nol m'impuarte di dî che di sigûr, se nol fos stât mitût tai museos spagnûi, a nol sarès di considerâ jenfri i grancj. Ancje lui, al someave che al si pituras simpri lui stès e no viôt il parcé che chest difiet al é deventât une cualitât. E po, colôrs simpri sotlineâts cul nêri e pôc armoniôs. No ai podût cjapâ che pôcjis fotos ch'o metarai tal prossim post. Intant gjoldeitsi chiste mostre di art popolâr plene di colôrs e ricjece di materie. Tal ûltin o viodês un schelet di fil di fiar pront a ricevi le cjarte incolade che a darà le forme definitive prime di sei piturade.Par ingrandî, fracait su le foto.
Per la mostra di Frida Kahló e del Greco, c'era anche questa mostra d'arte popolare messicana tutta fatta di cartapesta. E quella che mi ha attratto di più e per memorizzarla, mi son pagato un album di foto che vi propongo. Enjoy:-) A Bruxelles fino al 23 Aprile. Entrata gratis.
Come si fà il papier maché? (Letteralmente: carta masticata cioé cartapesta)
Ci vuole un supporto che generalmente si fa col fil di ferro. Si mette della carta nell'acqua e si aspetta che sia abbastanza bagnata per il lavoro che si deve fare. In questo caso, deve diventare abbastanza malleabile per piegarsi facilmente in tutte le direzioni. Pois si immerge nella colla liquida e si pone. Quando é secca si aggiunge un po di stucco e si leviga fino ad ottenere una buona finizione pronta per essere dipinta.Dopo la pittura, si aggiunge la vernice trasparente per dare l'effetto brillante o opaco.
Le forme in papier maché più conosciute sono i busti di sartoria che fino negli anni 70 erano fatti cosí. Adesso invece sono fatti in poliuretano o polistirolo e poi ricoperti di tessuto.Per ingrandire fate un clic sulla foto.


text:
7/25/2008
Concors par tescj cinematografics in lenghe furlane
Il Centro Espressioni Cinematografiche di Udin al à publicât il band di concors pe VII edizion dal Concors par tescj cinematografics in lenghe furlane.
Il regolament par partecpâ lu cjatais tal coment al post.
Se o volês plui informazions tignît di voli il sît dal CEC
Pubblicato da Sporteliscj di Furlan a 12:54 2 commenti:
7/22/2008
Estroverso - II edizion
Il Comun di Tavagnà al à inmaneât la seconde edizion di Estroverso, il concors di traduzion di oparis de leterature pe infanzie tes lenghis albanese, caruate e slovache. La iniziative si inserìs te manifestazion I mille colori di Tavagnacco, rivade aromai ae IV edizion.
Par discjariâ il bant dal concors fracait achì.
Se o volês plui informazions, scriveit al sportel pe lenghe furlane dal Comun di Tavagnà: lenghe.furlane@comune.tavagnacco.ud.it
Pubblicato da Sporteliscj di Furlan a 11:37 Nessun commento:
7/03/2008
Gotis di salût
Vuê o publichìn il materiâl de ultime campagne promozionâl de Aziende pai Servizis Sanitaris n. 5 "Basse Furlane" produsût in gracie dai contribûts de L. 482/99.
Le campagne e promôf il latament cul lat de mari, e si si insuaze intune serie di ativitâts che le ASS 5 e à scomençât zaromai di cualchi an, cul obietîf di promovi un bon stîl di vite.
La ASS 5 e à produsût une vore di materiâi difarents (sportis, manifescj, libruts, segne libris) pardabon biei. Sperìn in curt di rivâ a meti in linie cualchi altri esempli.
Par savê alc di plui ve chi un articul su la campagne Gotis di salût.
Se o volês vê plui informazions o domandâ materiâl par dâlu fûr, scrivêtnus une email a sporteliscj@gmail.com
Pubblicato da Federica a 09:43 Nessun commento:
7/02/2008
03.07.2008 - Aureli Argemì (CIEMEN) a Sedean
Joibe ai 3 di Lui aes 20.30 te sede dal Istitût Ladin Furlan “Pre Checo Placerean” li di Cjase Turoldo a Codern di Sedean (Ud), Aureli Argemì president dal CIEMEN, al invide la comunitât furlane a un incuintri in viste de Conference des Nazions cence stât che si davuelzarà a Barcelone tal mês di Novembar.
L'incuintri al è viert a ducj chei che a son interessâts.
Tal prin coment us metìn la letare di presentazion de serade.
Par vê plui informazions: Lenghe.net
Pubblicato da Sporteliscj di Furlan a 11:04 1 commento:
6/25/2008
Notiziaris comunâls
In gracie dai fonts de L. 482/99 in chescj agns une vore di Ents locâi a àn vût finanziâts progjets pe realizazion di notiziaris comunâls bilengâi. Vuê o presentìn doi esemplis une vore interessants. Il prin al è il Sfuei di Tavagnà, l'insert di 4 pagjinis dutis par furlan, distribuît adun cul notiziari dal Comun.
Il secont invezit al è Spieli, l'unic boletin che al met dongje plui comuns, ven a stâi Puçui, Bordan, Cosean, Feagne, Flaiban, Merêt di Tombe, Mortean, Pagnà, Palme, Pasian di Prât e Sedean. Si trate di un progjet une vore inovatîf e ben studiât sedi parcè che al è realizât a nivel sorecomunâl, sedi parcè che di Zenâr a Mai di chest an al è stât distribuît dentri dal mensîl La Patrie dal Friûl, rivant cussì a vê une grande distribuzion. Par vê plui informazions su Spieli baste scrivi a: info@spieli.it
Il secont invezit al è Spieli, l'unic boletin che al met dongje plui comuns, ven a stâi Puçui, Bordan, Cosean, Feagne, Flaiban, Merêt di Tombe, Mortean, Pagnà, Palme, Pasian di Prât e Sedean. Si trate di un progjet une vore inovatîf e ben studiât sedi parcè che al è realizât a nivel sorecomunâl, sedi parcè che di Zenâr a Mai di chest an al è stât distribuît dentri dal mensîl La Patrie dal Friûl, rivant cussì a vê une grande distribuzion. Par vê plui informazions su Spieli baste scrivi a: info@spieli.it
Pubblicato da Sporteliscj di Furlan a 10:35 Nessun commento:
6/24/2008
Letare vierte
Di bande di Isa Dorigo, sporteliste di lenghe furlane de Provincie di Gurize, e je rivade la richieste di publicâ sul blog una letare vierte indreçade ai Ents, ai Comitâts e aes Associazions, che jê e à prontât par frontâ e discuti insiemi il teme dai contrats dai operadôrs linguistics.
Par lei la letare fracait achì
Par vê plui informazions invezit, scrivêt a: isa.dorigo@provincia.gorizia.it
Pubblicato da Sporteliscj di Furlan a 17:11 Nessun commento:
6/19/2008
Materiâi/3
Ancje vuê o metìn in linie trê gnûfs documents: dôs istancis par domandâ contribûts e un avîs su la esenzion de ICI.
Par vê plui informazions scriveit a: sportel.gonars@libero.it
Istance pe concession di contribût pe ativitât di ents, associazions, fondazions e comitâts
Istance pe concession di contribût par manifestazions e iniziativis
Avîs esenzion ICI
Pubblicato da Sporteliscj di Furlan a 13:18 Nessun commento:
Iscriviti a: Post (Atom)


text:
IL PERSONAÇ STORIC. Teresa Zai
Teresa Zai (sec. XVII-XVIII), terziarie francescane, e cjape i vôts tal 1696 cuant che e devente muinie tal munistîr di Sant Bernardin a Udin. E scrîf, e cetant, intal periodi che al va dal 1715 al 1725. I siei scrits si cjatin intal fonts antîc de biblioteche Joppi. E pues jessi considerade la prime poetesse par furlan, buine di esprimi inte lenghe mari une capacitât espressive straordenarie, siore di ironie e fantasie uniche, che a lassin vignî fûr un caratar pevarin e libar di ogni pôre e riverence pai sorestants e pes autoritâts che no mancjavin di corezile e di domâle, ma cence risultât. La plui part de sô produzion e je religjose e sacre, ma in filigrane no mancje une vision dal mont dai siei timps, là che e rivendiche la libertât e la dignitât des feminis cuintri une societât mascje, crudêl e stupide. ❚
✒ Agnul Floramo


text:
Martars 23 | Mai 2017 | 940 AGNS de Patrie
Benvignûts “Glesie Furlane” e je un grop di cristians e furlans Cjale...
Ultimis notiziis e avîs
| 1972 | antecedentis |
PUBLICAZIONS e DOCUMENTS
Multimedia
Atris Pajginis
Anuari di Glesie Furlane "Patrie dal Friûl"
Patrie dal Friûl 2015scjame il PDF
Patrie dal Friûl 2014scjame il PDF
Patrie dal Friûl 2013scjame il PDF
Patrie dal Friûl 2012scjame il PDF
Patrie dal Friûl 2011scjame il PDF
Patrie dal Friûl 2010scjame il PDF
Patrie dal Friûl 2009scjame il PDF
Patrie dal Friûl 2008scjame il PDF
Patrie dal Friûl 2007scjame il PDF
Patrie dal Friûl 2006scjame il PDF


text:
Mojra Bearzot
Mojra Bearzot zaromai di agns e colabore cun Radio Onde Furlane dulà che e je curadore e vôs di diviers programs tant che Friday at Rex e Sunsûrs. Par television, invezit, e à condusût i programs musicâi par furlan +Sklet e Musiche Furlane Fuarte lâts in onde su Telefriuli. Cun di plui e à ancje presentât diviersis edizions dal Premi Friûl e dai festivals musicâi Musiche* pe Gnove Musiche Furlane e Suns. E je impegnade in progjets di animazion sociâl pai zovins e e lavore pe associazion Vicini di Casa.


text:
Un puestut par fevelâ de mê grande passion di simpri, la archeologjie, ma no dome...
domenica 31 ottobre 2010
A proposit dal museu etnografic...
La uniche robe che o pues conseâus e je chê di lâ a viodilu, parcè che il museu etnografic dal Friûl in vie Graçan a Udin, al è pardabon biel!
Plui di une ore e mieze di visite dilunc di salis ben alestidis, cun tancj temis e cetantis colezions di dut il Friûl, che a mostrin trop che il nestri teritori al sedi siôr di storie e di culture.
Une buine presince ancje de lenghe furlane, cuasi ducj i reperts a son nomenâts cui lôr nons origjinâi (pecjât che no sedin in marilenghe ancje i panei descritîfs...ma cuissà, plui indevant che cualchidun nol cjapi spont dal museu de storie catalane di Barcelone!).
Biele ancje la idee, te sale des mostris temporaneis, di lassâ la pene ai visitadôrs par scrivi i nons dai reperts come che a jerin clamâts tai timps (par esempli cumò la sale e je dedicade al lavôr dal marangon, cun ducj i soi imprescj).
Ae fin, intun avîs dai curadôrs dal museu, al è scrit l'intent di volê continuâ a cirî e valorizâ ancje l'aspiet linguistic de nestre culture.
Compliments ae dotore Tiziana Ribezzi e a ducj chei che a àn permetût chest lavôr.
Il museu cun di plui al ufrìs ancje percors di visitis vuidadis e laboratoris par scuelis e grups, o podês tignîsi inzornâts sul sît dal comun di Udin ae pagjine dedicade al museu.
sabato 30 ottobre 2010
Damis e feminis langobardis
La mostre si podarà visitâ fint ai 30 di Avrîl dal 2012
dal lunis al vinars des 11.00 aes 13.30
il lunis e il miercus ancje des 16.00 aes 18.00.
Par info
Comun di Romans dal Lusinç, Ufici Culture
ufficio.cultura@com-romans-d-isonzo.regione.fvg
mercoledì 27 ottobre 2010
Gnûf Museu etnografic dal Friûl
I oraris pal periodi invernâl a son: dal martars ae domenie des 10.30 aes 17.00
Pal periodi estîf: dal martars ae domenie des 10.30 aes 19.00
Fint ai 31 di Otubar dal 2010 al sarà pussibil gjoldi di biliets a presits promozionâi
Par info:
telefon 0432 271920
fax 0432 271907
mail museoetnografico@comune.udine.it


text:
Peraule di MAXPOTTER
Auguris di Pasche e…
Maxpotter in campagne eletorâl
O levi ale uiversitat a cirì une me amie, il diretor de bancje mi veve apene telefonat che uareve bes, un vecjut rincoglionit mi stave par cjapà sote cun le biciclete e si lè ancje incazat, no erin fighis di gioldisi te vicinanzis, e cui ven fur de palazzo antonini? Tondo, Menia e Antonione.
O ai spiat i discors di chiste int cà che jò detesti, cjacaravin , oviamenti di sondajos.
Vin un problema grant, Berlusconi no jà plui dome le fisazion del puint sul stret di Messina, no, cumò jà cjapadi el morbin pa centralis nuclears. Il problema l’è che , quant che saran prontis, l’uranio sarà finit e no savarin plui cemut fà , e chist forsit l’è un ben, percjè che mi tai lis balis che nus lis cazaran ca in region ,garantit, fasarn qualchit gara di apalto che vignarà vincude di qualchi dite calabrese, chei cà vignaran sù, al fasaran le central e dopo doi dis al sclope dut parcjè che an dismenteat qualchi valvulute o qualchi fisher dal cazzo.
Tondo Menia e Antonione a son proprit brus,fisicamenti intindi,int che jò no beveresi nancje un taj ufiart, e ai dite dute. Lunis us spieti duc sule mont quarin di Cormòns a incjocasi par vinzi le tristese, come ogni pasquete che si rispieti, partasi daur un chel meni le machine.
Buine pasche.
18 Tuesday Mar 2008
Posted peraule di maxpotterin
Peraule di MAXPOTTER


text:
Podopo, un pôcs di chei cognossûts de liste mi àn telefonât...
- Ma tu, parcè no sêstu? Cemût ano fat chê graduatorie... cun ce criteris?
- Ma no sai... bon, tant no vevi tant timp par pod fâ...
- Sì, o vin capît, ma cemût puedistu no jessi, in chê gradutorie?!
- Parcè?
- Tu âs fat il Master par insegnâ in lenghe furlane, inmaneât de stesse Universitât, juste?
- Sì, sì, fat e ancje cun bon esit.
- Ah, sì, in doi sportei di furlan...
- E magari tu vegnis a cjacarâ cu le int...
- Ah sì, i sportei a son in dôs bibliotechis... dut un dret!
- E par furlan!
- Eh, sì, ce vorestu, il rus e il cinês ju cjacari pocut.
- Daimo... Pluitost, tu cjacaris par furlan ancje cjase, juste?
- Di simpri.
- E di piçul?
- Furlan.
- E a scuele?
- Furlan, ce discors, e ancje ae Universitât, a part ai orâi dai esams.
- A proposit, no sêstu ancje laureât in Economie, al jere un titul di preference, tal bant...
- Sì, sì, economie e cumierç, cence lode però.
- E magari tu âs ancje un esam di Statistiche.
- Ah, sì, a chel la lode ma la àn dade, però.
- Che po, scusimi se si visin mâl, tu no insegnistu in tes scuelis...
- Ah, ben, sì, il sportelist al è dome di pôc, o insegni intes superiors - ancje statistiche, par altri - e o prepari ancje chei de Universitât. E furlan ai fruts des mediis, sì... che forsit al è chel che al da plui sodisfazion... vis di viodi ce contis! Anzit... lis ai medudis su la Ostarie.
- Orpo! E je vere! Tu sês ancje il gjestôr dal unic blog di narative curte dute par furlan, Contecurte.
- Eh, sì, pense che le ai partin tornade a vierzi gnove, chest àn... o vevin passe 300 contis curtis... mi displaseve sierâ.
- E ben, sì, disarès... ma fasêso ancjemò seradis di leture contis par furlan?
- Oh, magari no dute par furlan, ma 'nd ai juste une vinars che al ven, a Glemone. Par furlan la ultime robe e je Ondecurte, la leture di contis curtis su Ondefurlane, dopo no vin fat altris.
- E tu scrivis ancje tu, par furlan.
- Oh, sì, sì. o scrîf contis ancje jo, no rivi a fâ di mancul. Ogni tant 'nt publichei cualchidune su la Comugne. Bon... podopo lis scrîf ancje par talian, eh.
- Ma no scrivistu ancje poesiis... mi visi ben che tu âs vinciût dai premis.
- Ma ce! Chel al è un passetimp pal gno blog par furlan, li che o met ancje ducj i strissons dal Udinese, simpri par furlan!
- Orpo! Sêstu tu chel!? Ben po, bulo!
- Graciis, ma ce stevino disint?
- Eh, si stevin domandant cemût dal diaul che al fos pussibil che no tu fossis in graduatorie...
- Magari parcè che o soi brut... podarès spaurî i intervistâts...
- Ma va la, mataran!
- In ogni câs, cumò che mi vês fat pensâ... ancje jo mal domandi: ma cun ce criteris ano fat fat chê graduatorie?
- ben, tu podaressis ancje domandajal!
- Ma no, mica o ai passion di discussion, jo. E po voaltris o sês pur dentri!
- Apont par chel! Tu fasis une vore di robis in plui di nô! Nol è pussibil, o si son dismenteâs di te, o a àn dai criteris ducj lôr...
- Bon, dai, se us fâs plasê ur mandi cheste conversazion.
- Fate!
E ve chi, la conversazion, cu la domande.


text:
La cualitât de cjicolate seont i cognossidôrs a si misure in tal parcentagjo dal cacao ma seont lis feminis e i fruts, che su chiste tiere a contin di plui, al sarès invezit tal parcentagjo dal sucar.
In Americhe e in Ingletere il sucar al é il ré dal cumierç e alore lis feminisi e i fruts a si misurin plui in largjece che in altece che tar chei altris paîs. Dome in Friûl, paîs de misure, de int serie, di polente e luanie, di vin e di frico che dome le frice a sorpasse juste prime di un pater noster par vie des aves mariis... in te cjicolate, a nondé sucar e, che o sêpi jo, a nondé nancje cacao !
Bisugnarès duncje che cualchidun al si svêi par meti sù une vere cjicolaterie par murî di fan parcé che nissun i al comprarà a part i turiscj di Lignan e di Grado, che no vegnin mai d'unvier cuant che le cjicolate a và miôr di vendi.A mancul che un Illy, une dî o chê altre al si meti a zontâlu cul café...
Insomis, us disarès che in Belgjo indulà che prime dal 1900 al jere considerât il secont paîs plui industrializât dal mont dopo de Inghiltere, le cjicolate a si faseve dapardut e alore a é nassude le cjicolate belghe. Nêre come il cjarvon di Marcinelle, a scuignive no vê masse blancjis porcariis drenti come il sucar e il lat in polvar. Ma fin cumó, nissun nol veve olsât a lâ plui in là dal 87% di cacao. Dome jo lu ai fat. Cul gnô dîs in frice o scuignivi vê ancje un dîs in cjicolate ma intindinsi, dome par cerçâlu e alore lu ai cerçât.
Al si clame Vernost Kacestvu. Al ven de Russie e al rive ae astronomiche percentuâl (Se us poe miôr) di 99% di cacao. Si viôt benissim che i rus, che a son piês dai furlans pal bevi ma che cul âlt parcentagjo di bielis fricis che an a scuignivin meti sù ne cjicolaterie che a fasedi miôr di dutis e alore cemût îse chiste cjicolate? A 99% di cacao e un par cent di spongje di cacao a nol pues sei che plui nêri che il cjarvon di Marcinelle cun dut il funerâl dai 136 talians muarts par tirâlu fûr ven a stâ il Vernost clamât ancje VK e al cji lee tant in bocje che par parâlu jù a tu scuens bevi alc. Furbos i rus. Dutis lis scûsis a son buinis par fâ bevi ma tal paîs indulà che te medie ete il té al jere inmó le monede nazionâl siberiane, a no si bêf dome vodka, massime cu lis feminis che, us siguri, a no an pôre dai vuestris dincj marons se o i fasês une bocje da ridi prime di fâur un compliment ae ore dal te.
Glossari
Cognossidôr = Tirât dal inglês connoisseurs come lôr lu an tirât dal francês connaisseurs e che nol bisugne vê pôre di adotâ par no fâ come ducj i talianots e disi esperts in cjicolate o in gastronomie o bongustârs che al và ben dome par cjacarâ cui vescufs o i napolitans se a deventin presidents.
Parcentagjo = O percentegjo. Gnove peraule plui furlane che percentuâl che i talianots universitaris a fasaressin ben di adotâ par no fâ crodin che plui a van a scuele e mancul a capissin il furlan.
Nondé = Vecje contrazion aromai adotade par simpri in ducj i manuâi al di fûr des bibiis uficiâls par dî no 'nd é che nissun al sà scrivi seben a si dopre ogni dí.
Se ti poe = Espression poetiche che và di mode e a ven de literadure personâl doprade par fâ rimis tes cjançons invezit da dî educatamentri a scuele s'a ti plâs, s'a ti và, e volgarmentri in strade se ti caghe, se ti sbore e vie indenant:-)
Voltaduris = Traduzions dal furlan cence pôre di scartâ lis regulis. Baste che si cjacari de stesse robe massime tar chest blog.
Secondo i buongustai, il cioccolato di qualità si misura con la percentuale di cacao ma secondo i bambini e la maggioranza delle donne, si misura nella percentuale dello zucchero.
Allora, la vecchia Inghilterra prima e la nuova poi, prima di diventare esperti in commercio all'americana per poter meglio misurar la gente s'é messa a misurarla anche in larghezza e profondità in più dell'altezza ed hanno commercializzato il cioccolato con la più bassa percentuale di cacao!
In Friuli invece, paese più misurato di tutti, a parte qualche scarto con la polenta e il frico, il vino e il sesso, le ave marie e i paternoster, nel cioccolato, non c'é zucchero e, che io sappia, non c'é neanche cacao. Allora cosa c'é? Niente, appunto, bisognerebbe che qualcuno si metta a far cioccolato come Illy ha fatto col caffé. Cioé, mai cercar di vendere in Friuli dove mai nessuno si fida del vicino ma vendere nel resto del mondo dove ci si fida solo della qualità dal momento che la pubblicità é sufficente.
Tutto ció per dire che in Belgio, paese che prima del 1900, senza pubblicità era il secondo paese più industrializzato del mondo dopo l'Inghilterra, il cioccolato si faceva dappertutto come la birra, e allora, per forza, alla birra più bianca, anche il cioccolato più nero. Anzi nero come il carbone di Marcinelle che più nero non si puó.
Si, si puó. Con tutti i miei dieci in condotta mi meritavo anche un dieci in cioccolato. Fin'ora il cioccolato più nero che avevo trovato in Belgio aveva 87% di cacao e il resto rimaneva in polvere bianca dove lo zucchero ed il latte erano le polveri più riconoscibili.Ho dunque dovuto provare una sensazione più forte, quella della polvere di cocaina non m'interessava e allora sono arrivato al cioccolato con 99% di cacao. Cosa inverosimile perché per tener insieme il cacao in polvere in un quadrettino compatto, l'un per cento che rimane non poteva essere che burro di cacao. E cosí cosa succede? Che il cioccolato ti lega in bocca come un caco verde. Chi non avesse provato un caco verde, posso dire che se non bevi subito qualcosa, non lo sai inghiottire né sputare ed é appunto quello che si deve fare: Bere!
Peró la sensazione é forte, l'amarognolo del cacao che ti blocca la gola si disfa poco a poco con quello che bevi. Cosa si beve? Ci sono i vini consigliati dagli enologi che sono spesso dei moscati o i vini bianchi liquorosi ma non seguite i loro consigli perché é meglio per il gusto del cioccolato bere qualcosa di più neutro e per la linea, di meno alcolico.
In Russia, nel paese dove tutte le scuse son buone per bere, non si beve solo vodka e non si mangia solo male. Nel paese dove ancora nel medio evo il té era la moneta nazionale siberiana, hanno creato questo cioccolato per fare meglio di tutti e cioé, per convincere gli uomini a sorridere alle donne senza aver paura di mostrare i denti bruni di cacao quando si siedono con le donne all'ora del te. Inutile dire che l'alta percentuale di belle donne bionde che inquina la Russia incide poco coi denti bruni e si finisce per apprezzare e godere degli uni e delle altre.
Meglio di cosí non si puó e più nero del Vernost Kacestvu non si arriva. La confezione é stata disegnata dal designer Art Lebedev che come il cioccolato, invece di avere un nome americano ha un nome impossibile da ricordare ma che comunque bisogna conoscere.


text:
Un puestut par fevelâ de mê grande passion di simpri, la archeologjie, ma no dome...
giovedì 25 agosto 2011
Se al è masse cjalt...
Duncje, il cjalt nus fâs patî in chescj dîs de fin di Avost, alore o volevi proponijus un doi apontaments "frescs frescs" de Societât Furlane di Archeologjie in merit a sgjâfs che si tignaràn di chi a pôc.
Un al è chel di Atimis, li dal Cjistiel Superiôr, che si ten za di cualchi an in ca e che al scomençarà ai 29 di Avost fint ai 2 di Setembar (e une seconde campagne dai 5 ai 9 di Setembar), sot de direzion di Massimo Lavarone. Par cui che al volès iscrivisi ve ca telefon: 0432 26560 o mail: sfaud@archeofriuli.it o mlavarone@alice.it.
Chel altri si tignarà a Aquilee a partî dai 19 di Setembar e al rivuardarà il toc ocidentâl des muris tart antichis de citât. Ancje chi o podarês domandâ informazion li de Societât.
In fin dai 24 ai 28 di Otubar si podarà partecipâ ai sgjâfs a Morus, in localitât Muris, dulà che a son stâts indivuduâts dai rescj di chê che e podarès jessi une "vile rustiche" romane.
O aprofiti di chest post par ringraziâ i miei "sostignidôrs" che mi seguissin ancje vie pal Istât, buinis vacancis a ducj!


text:
Si visaiso dal decalic sui lûcs comuns su la lenghe furlane che cualchi an indaûr il Comitât 482 al veve fat zirâ? Po ben, chê iniziative e à ufiert la ispirazion par un lavôr che al va a frontâ (e a sdrumâ) propit chei a altris lûcs comuns su la lenghe furlane e su altris lenghis che a patissin la stesse condizion di minorizazion.
O fevelìn dal libri "Cjalant il Friûl / Sguardi sul Friuli" curât di Priscilla De Agostini e Silvana Schiavi Fachin e publicât de cjase editore Forum là che cuindis personis che par storie personâl o professionâl a son leadis al Friûl (di Tullio De Mauro a Leonardo Zannier, di Xavier Lamuela a Sergio Salvi, di Pierluigi Cappello a Domenico Lenarduzzi) a resonin su chescj temis e a sdrumin jù cetancj dai lûcs comuns che inmò a zirin su la nestre lenghe e su lis azions di politiche linguistiche metudis in at par promovile.
Un lavôr, duncje, che al merete let e che al pues jessi un moment impuartant di riflession pal Friûl e no dome. La presentazion dal libri e je in program chest vinars, prin di Lui, a siet sot sere (19.00) inte cort di Palaç Morpurgo (se al plûf in sale Ajace).
Intant de presentazion si varà un confront sui temis frontâts dal libri. Moderâts di Pauli Cantarut, a intervignaran Furio Honsell, Lorenzo Fabbro, Valter Colle, Carli Pup e lis dôs curadoris. La presentazion e sarà compagnade ancje tescj lets di Andrea Collavino e Serena Di Blasio.